IL-KUMMISSJONI EWROPEA Brussell,14.9.2016 COM(2016) 605 final 2016/0282(COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit ġenerali tal-Unjoni u li jemenda r-Regolament (KE) Nru 2012/2002, ir-Regolamenti (UE) Nru 1296/2013, (UE) 1301/2013, (UE) Nru 1303/2013FMT:italic, UE Nru 1304/2013, (UE) Nru 1305/2013, (UE) Nru 1306/2013, (UE) Nru 1307/2013, (UE) Nru 1308/2013, (UE) Nru 1309/2013, (UE) Nru 1316/2013FMT:italic, (UE) Nru 223/2014, (UE) Nru 283/2014FMT:italic, (UE) Nru 652/2014 tal-Parlament Ewropew u tal-Kunsill u d-Deċiżjoni Nru 541/2014/UEFMT:no

bold,font=Arial tal-Parlament Ewropew u tal-Kunsill



MEMORANDUM TA’ SPJEGAZZJONI 1.KUNTEST TAL-PROPOSTA •Raġunijiet u għanijiet tal-proposta Ir-Regolament Finanzjarju jistabbilixxi l-prinċipji u l-proċeduri li jirregolaw l-istabbiliment u l-implimentazzjoni tal-baġit tal-UE u l-kontroll tal-fondi tal-UE. Tul l-aħħar 30 sena, l-għadd ta’ regoli finanzjarji ġenerali li jinsabu fir-Regolament Finanzjarju żdied b’ħafna. Barra minn hekk, feġġew diversi regoli finanzjarji settorjali: ir-regoli għall-parteċipazzjoni fil-Programm Qafas għar-Riċerka u l-Innovazzjoni, id-Dispożizzjonijiet Komuni għall-Fondi Strutturali u ta’ Investiment Ewropej u r-Regoli ta’ Implimentazzjoni Komuni għall-Azzjoni Esterna. L-utenti tal-fondi tal-UE kemm-il darba lmentaw dwar il-proliferazzjoni tar-regoli kemm f’livell ġenerali kif ukoll settorjali, l-eteroġeneità tagħhom u l-kumplessità tagħhom minħabba l-fatt li jsegwu l-arkitettura tal-programm u diversi saffi ta’ kontrolli. Barra minn hekk, il-kumplessità tas-sett ta’ regoli finanzjarji żammet lura l-implimentazzjoni tal-fondi tal-UE, u żiedet l-ispiża tagħha u għamlitha suxxettibbli għal żbalji. L-ewwel pass favur regoli finanzjarji aktar koerenti u sempliċi nkiseb fl-2012: il-Kummissjoni ressqet proposti għall-programmi koperti mill-QFP 2014-2020 li naqqsu n-numru ta’ programmi u strumenti, ġabruhom f’qafas wieħed b’regoli komuni, issimplifikaw il-proċeduri għall-applikazzjoni u għad-dikjarazzjoni tal-kostijiet mill-benefiċjarji finali, iffaċilitaw l-iskjerament ta’ strumenti finanzjarji innovattivi, awtorizzaw Fondi Fiduċjarji tal-UE u tejbu l-kosteffiċjenza tal-kontrolli. Ir-reviżjonijiet riċenti allinjaw ir-Regolament Finanzjarju fuq ir-riżultati tan-negozjati mal-QFP 2014-2020 (reviżjoni tal-2013) kif ukoll mad-Direttiva l-ġdida dwar l-Akkwist (reviżjoni tal-2015). Madankollu, hemm lok għal iktar simplifikazzjoni. Dan huwa kkonfermat mill-esperjenza miksuba mill-2014 ’l hawn u mill-ħidma tal-Grupp ta’ Livell Għoli ta’ Esperti Indipendenti dwar is-Simplifikazzjoni tal-Monitoraġġ għall-Benefiċjarji tal-Fondi Strutturali u ta’ Investiment Ewropej. Il-konsultazzjoni pubblika dwar ir-reviżjoni tar-Regolament Finanzjarju turi wkoll l-aspettattivi ċari tal-partijiet ikkonċernati fil-qasam. Għaldaqstant għandhom jissoktaw l-isforzi sabiex jitneħħew il-konġestjonijiet, jiġu żgurati sinerġiji u komplimentarjetajiet bejn il-Fondi SIE u l-fondi l-oħrajn tal-UE u titjieb l-effiċjenza tar-rekwiżiti ta’ kunsinna u ta’ kontroll. Regoli finanzjarji aktar sempliċi u flessibbli se jikkontribwixxu għall-ottimizzazzjoni tal-infiq u tal-impatt tal-QFP 2014-2020 u b'hekk jikkostitwixxu wieħed mill-elementi ewlenin tal-inizjattiva tal-Kummissjoni għal Baġit Iffokat fuq ir-Riżultati (BFOR) li għandu l-għan li jara li r-riżorsi jiġu allokati għall-prijoritajiet u li kull azzjoni tipprovdi l-aqwa prestazzjoni u valur miżjud. Barra minn hekk, dan se jnaqqas il-kostijiet marbutin mal-implimentazzjoni tar-regoli tal-UE kif ukoll in-numru ta’ żbalji. Regoli finanzjarji tal-UE aktar sempliċi u flessibbli huma fundamentali biex tissaħħaħ il-ħila tal-baġit tal-UE li jadatta għal ċirkustanzi li jinbidlu u sabiex dan iwieġeb għal żviluppi imprevisti. Il-proposta leġislattiva attwali hija parti integrali mill-analiżi/reviżjoni ta' nofs it-terminu tal-Qafas Finanzjarju Pluriennali(QFP) 2014-2020. Hija tikkontribwixxi għal tnejn mill-objettivi ewlenin tiegħu: simplifikazzjoni u flessibbiltà. Għaldaqstant, il-Kummissjoni tipproponi f’att wieħed reviżjoni ambizzjuża tar-regoli finanzjarji ġenerali akkumpanjata minn bidliet korrispondenti fir-regoli finanzjarji settorjali stipulati fi 15-il att leġislattiv rigward il-programmi pluriennali. L-inklużjoni ta’ bidliet settorjali fl-istess proposta leġislattiva għandha l-għan li tiżgura proċess ta’ negozjar koerenti kif ukoll li tiffaċilita adozzjoni veloċi mil-leġiżlatur. Tinxteħet enfasi fuq l-oqsma ewlenin li ġejjin: 1. Simplifikazzjoni għar-riċevituri ta’ fondi tal-UE: ħafna miżuri għandhom l-għan li jissimplifikaw il-ħajja għar-riċevituri ta’ fondi tal-UE. Huma relatati ma’ għotjiet (tneħħija tal-verifika tal-għoti mhux kumulattiv għal għotjiet ta’ valur baxx u tal-prinċipju ta’ mingħajr skop ta’ qligħ; regoli aktar sempliċi għall-valwazzjoni tal-“assistenza in natura”; rikonoxximent tax-xogħol volontarju; l-għoti ta’ għotjiet mingħajr sejħiet għal proposta b’kundizzjonijiet speċifiċi) u forom issimplifikati ta’ għotjiet (Titolu VIII). 2. Minn diversi saffi ta’ kontrolli għal kontrodipendenza fuq l-awditjar, il-valutazzjoni jew l-awtorizzazzjoni, u l-armonizzazzjoni tal-obbligi ta’ rapportar: l-għan ta’ dawn il-miżuri huwa li jħeġġu l-akbar dipendenza possibbli fuq awditu wieħed, valutazzjoni waħda jew awtorizzazzjoni waħda (pereżempju l-konformità mal-għajnuniet mill-Istat), meta l-awditu, il-valutazzjoni jew l-awtorizzazzjoni jkunu jissodisfaw il-kundizzjonijiet neċessarji sabiex ikunu inklużi fis-sistema tal-UE. B’mod aktar ġenerali, ir-regoli għas-sħab ta’ implimentazzjoni (organizzazzjonijiet internazzjonali, BEI/FEI, banek promozzjonali nazzjonali, aġenziji nazzjonali, NGOs) ser jiġu ssimplifikati permezz ta’ dipendenza dejjem akbar fuq il-proċeduri u l-politiki tagħhom ladarba jirċievu valutazzjoni pożittiva. Il-ftehimiet qafas ta’ sħubija finanzjarja konklużi ma’ sħab fit-tul ser jippermettu li jsir progress fl-armonizzazzjoni tal-obbligi tal-awditjar, ta’ rapportar u amministrattivi oħrajn fost id-donaturi (Artikoli 122, 123 u 126 tat-Titolu V). 3. L-awtorizzazzjoni tal-applikazzjoni ta’ sett wieħed biss ta’ regoli għal azzjonijiet ibridi jew fil-każ ta’ taħlita ta’ miżuri jew strumenti: il-proposta għandha l-għan li tikseb iktar simplifikazzjoni għal sħab l-UE permezz ta’ għadd ta’ miżuri sabiex tiġi evitata l-applikazzjoni parallela ta’ regoli u ta’ proċeduri differenti, b’mod partikolari billi tiffaċilita t-taħlita ta’ finanzjament mill-Fondi Strutturali u ta’ Investiment Ewropej (FSIE) ma’ strumenti finanzjarji u mal-Fond Ewropew għall-Investimenti Strateġiċi (Titolu V). 4. Użu aktar effettiv tal-istrumenti finanzjarji: l-ottimizzazzjoni tal-użu tar-rimborżi minn operazzjonijiet preċedenti, l-iżgurar ta’ kundizzjonijiet ekwivalenti ta' kompetizzjoni bejn is-sħab ewlenin tal-UE fl-implimentazzjoni, it-tnaqqis ta’ rekwiżiti l-aktar ta’ piż marbutin mal-pubblikazzjoni ta’ dejta individwali tar-riċevituri finali jew mal-kriterji ta’ esklużjoni (Titolu X). 5. Ġestjoni baġitarja aktar flessibbli: il-proposta tistabbilixxi diversi modi għal aktar flessibbiltà baġitarja, sabiex l-Unjoni tkun tista’ twieġeb għal sfidi imprevisti u kompiti ġodda b’mod aktar effettiv u sabiex tikseb immaniġġjar ta’ kriżijiet aktar veloċi - fosthom il-ħolqien ta’ “kuxin ta’ flessibbiltà” għal ħtiġijiet imprevisti u kriżijiet ġodda fil-baġit tal-istrumenti ġeografiċi għal azzjonijiet esterni, l-attivazzjoni aktar effiċjenti tal-fondi ta’ solidarjetà u ta’ aġġustament għall-globalizzazzjoni, u l-estensjoni ta’ Fondi Fiduċjarji għal politiki interni (l-Artikoli 14 u 227), il-ħolqien ta’ riżerva għall-kriżijiet tal-UE bl-użu mill-ġdid ta’ approprjazzjonijiet diżimpenjati, u għall-Qafas Finanzjarju Pluriennali li jmiss, il-possibbiltà li operazzjonijiet finanzjarji li mhumiex strumenti finanzjarji jiġġeneraw obbligazzjoni kontinġenti għall-Unjoni li tisboq l-assi finanzjarji pprovduti sabiex ikopru l-obbligazzjoni finanzjarja tal-Unjoni (l-Artikolu 203) u l-ħolqien ta’ fond ta’ proviżjonament komuni li jżomm ir-riżorsi proviżjonati għal operazzjonijiet finanzjarji (l-Artikolu 205). Inizjattivi riċenti (bħall-Fond Ewropew għall-Investimenti Strateġiċi (FEIS) jew il-Fond Ewropew għall-Iżvilupp Sostenibbli (EFSD)) tabilħaqq urew li hemm bżonn li l-ingranaġġ tal-baġit tal-UE jintuża bis-sħiħ billi jinħolqu obbligazzjonijiet kontinġenti mhux proviżjonati. It-Titolu X jistabbilixxi l-qafas għall-awtorizzazzjoni, għall-immaniġġjar u għall-kontroll ta’ dawn ir-riskji finanzjarji. 6. Enfasi fuq ir-riżultati u s-simplifikazzjoni tar-rapportar: enfasi akbar fuq ir-riżultati permezz ta’ somom f’daqqa, ta’ premji, ta’ pagament ibbażati fuq l-eżitu u r-riżultati minflok fuq ir-rimborż ta’ kostijiet, u permezz ta’ pagament skont kundizzjonijiet li jridu jiġu ssodisfati (l-Artikolu 121, Titolu XIII). Din għandha tikkontribwixxi sabiex ikomplu jonqsu l-kostijiet marbutin mal-implimentazzjoni tal-fondi tal-UE kif ukoll in-numru ta’ żbalji. Min-naħa tar-rapportar, ir-rapporti huma raggruppati madwar l-abbozz tal-baġit u l-pakkett ta’ rapportar finanzjarju integrat, sabiex jiżdiedu l-effiċjenza u t-trasparenza kemm favur il-pubbliku ġenerali kif ukoll favur l-awtorità baġitarja (Artikoli 39 u 239-245). 7. Amministrazzjoni tal-UE aktar sempliċi u effiċjenti: l-iffaċilitar tal-ftehimiet jew tad-delegazzjonijiet bejn l-Istituzzjonijiet jew il-korpi sabiex tiġi raggruppata l-implimentazzjoni ta’ approprjazzjonijiet amministrattivi fl-Uffiċċji Ewropej jew fi ħdan l-Aġenziji Eżekuttivi (Artikoli 57, 58, 64, 65 u 68); il-fużjoni ta’ bordijiet konsultattivi kompetenti fil-qasam tal-irregolaritajiet finanzjarji (l-Artikolu 73 (6)) mal-bord tal-EDES (l-Artikolu 139) u l-bidla tat-teħid ta’ deċiżjonijiet dwar il-finanzjament minn annwali għal pluriennali (l-Artikolu 108). 8. L-għoti ta’ possibbiltà għall-involviment taċ-ċittadini: il-proposta tipprovdi possibbiltà sabiex iċ-ċittadini jiġu kkonsultati dwar l-implimentazzjoni tal-baġit tal-Unjoni mill-Kummissjoni, mill-Istati Membri u minn kwalunkwe entità oħra li timplimenta l-baġit tal-Unjoni (l-Artikolu 54).

Billi tissimplifika r-regoli finanzjarji tal-UE u tagħmilhom aktar flessibbli, din il-proposta twitti t-triq għat-tħejjija tal-ġenerazzjoni li jmiss tal-programmi ta’ nfiq (wara l-2020). •Konsistenza mad-dispożizzjonijiet eżistenti fuq dan il-qasam ta’ politika Meta fasslet regoli finanzjarji tal-UE aktar sempliċi u flessibbli, il-Kummissjoni rat li ma ddgħajjifx il-ġestjoni finanzjarja tajba li tibqa’ objettiv fundamentali. Fil-fatt, għall-kuntrarju ta’ dan, il-proposta attwali ssaħħaħ ukoll ir-regoli dwar l-evitar tat-taxxa li jridu jikkonformaw magħhom is-sħab tal-UE fl-implimentazzjoni u tiċċara li d-dmir li jiġu evitati kunflitti ta’ interess japplika bis-sħiħ għal kull xorta ta’ implimentazzjoni tal-fondi tal-UE (inkluż fil-livell tal-Istati Membri). Tikkonsolida wkoll is-sistemi fis-seħħ sabiex il-baġit tal-UE jitħares kontra l-frodi u irregolaritajiet finanzjarji (billi tiġi estiża l-kompetenza tal-uffiċjali tal-awtorizzazzjoni fit-teħid ta’ azzjoni fir-rigward tas-Sistema ta’ Individwazzjoni u Esklużjoni Bikrija u Esklużjoni fl-implimentazzjoni diretta). Is-simplifikazzjoni tar-regoli finanzjarji tal-UE ser tikkontribwixxi wkoll sabiex jonqsu l-kostijiet u ż-żmien meħtieġa għall-implimentazzjoni tal-fondi tal-UE kif ukoll sabiex jonqos in-numru ta’ żbalji. Għandha żżid ukoll l-impatt tal-politiki u r-riżultati tagħhom fil-prattika. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika Il-proposta hija bbażata fuq l-Artikolu 322 tat-Trattat dwar il-Funzjonament tal-Unjoni Ewropea (TFUE) għall-parti relatata mar-reviżjoni tar-Regolament Finanzjarju u fuq il-bażi ġuridika settorjali għall-atti leġislattivi mmodifikati mit-tieni parti. •Sussidjarjetà (għall-kompetenza mhux esklużiva) L-adozzjoni tar-regoli finanzjarji ġenerali tal-UE u tal-modifiki proposti għall-atti leġislattivi settorjali taqa’ taħt il-kompetenza esklużiva tal-UE. •Proporzjonalità Din il-proposta hija ffokata fuq is-simplifikazzjoni u ma fihiex regoli li ma jkunux neċessarji sabiex jintlaħqu l-objettivi tat-Trattat. B’mod partikolari, il-modifiki fl-atti leġislattivi settorjali proposti fil-parti tal-omnibus tagħha huma limitati għal dawk neċessarji sabiex ikunu jistgħu jsiru simplifikazzjonijiet fir-Regolament Finanzjarju bil-għan li jiġi skjerat l-effett sħiħ tagħhom fil-prattika. 3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT •Konsultazzjonijiet mal-partijiet ikkonċernati F’April/Mejju 2016 saret konsultazzjoni pubblika dwar ir-reviżjoni tar-Regolament Finanzjarju. B’kollox daħlu 111-il kontribuzzjoni mingħand firxa wiesgħa ta’ partijiet ikkonċernati. It-tweġibiet juru appoġġ ġenerali għall-miżuri ta’ simplifikazzjoni (65 %) u ta’ flessibbiltà (79 %) proposti. Fir-rigward tas-simplifikazzjoni tar-regoli tal-UE dwar l-għotjiet, il-partijiet ikkonċernati għadhom jippreferu r-rimborż tal-kostijiet infushom iżda mhumiex kontra r-rimborż issimplifikat permezz ta’ kostijiet unitarji, somom f’daqqa jew rati fissi jew rimborż fuq il-bażi ta’ riżultati predefiniti diment li ma jkunux obbligatorji. Dan it-tħassib huwa rifless fil-proposta. B’mod partikolari, ir-rimborż issimplifikat tal-kostijiet ser jibqa’ biss għażla addizzjonali li trid tintuża mill-uffiċjal tal-awtorizzazzjoni fir-rigward tal-għamla tal-azzjonijiet appoġġjati u tar-riċevituri. Is-sħab tal-UE ta’ implimentazzjoni (aġenziji nazzjonali tal-iżvilupp, organizzazzjonijiet internazzjonali, BEI/FEI, NGOs) jitolbu lill-Kummissjoni tiddependi aktar fuq ir-regoli u l-politiki tagħhom ladarba jirċievu valutazzjoni pożittiva. Jilmentaw dwar id-diversi valutazzjonijiet preċedenti tas-sistemi jew tal-proċeduri tagħhom jew l-awditi ripetuti tal-istess attivitajiet mill-UE u minn donaturi oħrajn, f’każijiet fejn il-kontrodipendenza fuq it-tali valutazzjonijiet u t-tali awditi tkun possibbli. Jikkritikaw ukoll l-obbligi ta’ rapportar differenti bejn id-donaturi. Fis-6 ta’ April 2016 saret Attività ta’ Sensibilizzazzjoni fi Brussell li fiha il-partijiet ikkonċernati setgħu jsemmgħu t-tħassib/is-suġġerimenti tagħhom dwar ir-Regolament Finanzjarju. Il-kummenti tagħhom huma konformi mat-tweġibiet għall-konsultazzjoni pubblika. Il-miżuri li jinsabu f’din il-proposta jindirizzaw dan it-tħassib. •Valutazzjoni tal-impatt Ma saret ebda valutazzjoni tal-impatt għal din ir-reviżjoni tar-Regolament Finanzjarju. Ir-Regolament Finanzjarju minnu nnifsu għandu impatt ekonomiku, ambjentali jew soċjali limitat (jipprovdi r-regoli ġenerali għall-implimentazzjoni tal-programmi ta’ nfiq, iżda l-impatt ekonomiku jew soċjali konkret jiġġarrab meta jsiru għażliet ta’ politika li jimplimentaw il-programmi settorjali). Il-bidliet proposti fl-atti leġislattivi settorjali huma sempliċiment konsegwenza tas-simplifikazzjonijiet proposti fir-Regolament Finanzjarju •Idoneità regolatorja u s-simplifikazzjoni Filwaqt li r-reviżjoni tar-Regolament Finanzjarju u l-bidliet korrispondenti fl-atti leġislattivi settorjali ma jaqgħux taħt il-Programm ta’ Idoneità Regolatorja, dawn huma konformi mal-aġenda għal Regolamentazzjoni Aħjar u jikkontribwixxu b’mod sinifikanti għaliha: tabilħaqq, din il-proposta tnaqqas in-numru kumplessiv ta’ regoli finanzajrji ġenerali applikabbli għall-baġit tal-UE b’madwar 25 % u terġa’ tiġborhom f’ġabra unika ta’ regoli li ser tieħu post kemm ir-Regolament Finanzjarju kif ukoll ir-Regoli ta’ Applikazzjoni tiegħu:

·Id-dispożizzjonijiet ewlenin tar-Regoli tal-Applikazzjoni jitmexxew fir-Regolament Finanzjarju, filwaqt li, jekk ikun hemm bżonn u fuq il-bażi ta’ każ b’każ, elementi anqas importanti ser jiġu integrati fir-regoli interni tal-Kummissjoni jew fil-linji gwida li tippubblika l-Kummissjoni. ·Ir-regoli tal-akkwist dettaljati applikabbli għall-istituzzjonijiet u għall-korpi tal-UE huma kkonsolidati f’anness għar-Regolament Finanzjarju rivedut, li jista’ jiġi mmodifikat minn att delegat. ·Id-dispożizzjonijiet tat-Tieni Parti tar-Regolament Finanzjarju relatata mad-dispożizzjonijiet speċjali applikabbli għall-Fond Agrikolu Ewropew ta' Garanzija, għar-Riċerka, għall-azzjoni esterna u għal fondi tal-UE speċifiċi oħrajn jiddaħħlu fil-partijiet rilevanti tar-Regolament Finanzjarju sakemm ma jibqgħux rilevanti. Il-proposta biex ir-Regolament Finanzjarju jiġi rivedut tisħaq ukoll fuq l-affarijiet in komuni u tnaqqas l-ispeċifiċitajiet għall-minimu sabiex ir-regoli jkunu jistgħu jiġu applikati mill-utenti b'faċilità akbar: tinxteħet enfasi fuq ir-regoli komuni applikabbli għall-metodi kollha ta’ implimentazzjoni (diretta, indiretta u kondiviża) kif ukoll għall-istrumenti legali kollha billi jinġabru f’kapitoli ddedikati. Id-dispożizzjonijiet dwar l-uffiċċji Ewropej, l-aġenziji eżekuttivi, l-aġenziji deċentralizzati u l-korpi ta’ sħubijiet pubbliċi-privati li bħalissa huma mifruxin fir-Regolament Finanzjarju jinġabru fl-istess kapitolu. Ir-regoli dwar il-fondi fiduċjarji tal-UE, l-appoġġ baġitarju u l-esperti (inklużi l-esperti tar-riċerka) huma raggruppati taħt titolu ġdid “Strumenti oħrajn ta’ implimentazzjoni tal-baġit”. Il-proposta tiffoka ħafna wkoll fuq il-kisba ta’ simplifikazzjoni sostantiva tar-regoli finanzjarji attwali tal-UE. Kif intqal fil-punt 1 aktar ’il fuq, fiha għadd ta’ elementi li jnaqqsu l-piż amministrattiv għall-applikanti u għar-riċevituri tal-fondi tal-UE. Il-proposta ma teżentax lill-mikrointrapriżi mill-kamp ta’ applikazzjoni tagħha. Dawn l-intrapriżi jistgħu jkunu benefiċjarji ta’ fondi tal-UE u, għalhekk, iridu jkunu soġġetti għar-regoli. Madankollu, f’ċerti oqsma, tnaqqas il-kostijiet għan-negozji li spiss ikunu SMEs (billi, fil-qasam tal-istrumenti finanzjarji, tibdel il-pubblikazzjoni ta’ dejta individwali tal-benefiċjarji ma’ statistiki aggregati) u, b’mod aktar ġenerali, id-diversi miżuri ta’ simplifikazzjoni għandhom ikunu ta’ benefiċċju għall-intrapriżi kollha. •Drittijiet fundamentali Il-proposta hija konformi mal-protezzjoni tad-drittijiet fundamentali. 4.IMPLIKAZZJONIJIET GĦALL-BAĠIT Il-proposta ma għandha l-ebda implikazzjoni għall-baġit. •Spjegazzjoni fid-dettall tad-dispożizzjonijiet speċifiċi tal-proposta 1. Simplifikazzjoni għar-riċevituri ta’ fondi tal-UE 1.1. Is-simplifikazzjoni tal-kalkoli tal-użu tal-għotjiet, tas-somom f’daqqa u tal-kostijiet Ħafna miżuri għandhom l-għan li jissimplifikaw il-ħajja għar-riċevituri ta’ fondi tal-UE. Huma relatati mal-kontenut tal-applikazzjonijiet għal għotjiet, mal-valur tal-assistenza in natura, mar-rikonoxximent tax-xogħol ta' voluntiera, mal-kundizzjonijiet għall-għoti ta’ għotjiet mingħajr sejħa għal proposti lill-Istati Membri f’kundizzjonijiet speċifiċi, mal-prinċipju li ma jkunx hemm skop ta’ qligħ, mal-priniċpji ta’ għoti mhux kumulattiv u mal-eliminazzjoni gradwali tad-deċiżjonijiet ta’ għoti. Miżuri oħrajn juru l-mixja lejn amministrazzjoni aktar sempliċi u effiċjenti. 1.1.1. Regoli finanzjarji ġenerali Il-proposta tippromwovi l-użu ta’ forom issimplifikati ta’ għotjiet, miftuħin għall-programmi kollha ffinanzjati mill-UE fejn in-natura tal-azzjonijiet u n-nefqa sottostanti jippermettu tali approċċ (eż. azzjonijiet ta’ taħriġ u ta’ mobilità, spejjeż tal-ivvjaġġar, eċċ.). Din tkun qiegħda ttaffi l-piż amministrattiv, issaħħaħ iċ-ċertezza fuq l-ammont rimborżat lill-benefiċjarji u tistimola l-użu ta’ forom issimplifikati ta’ għotjiet u t-taħlitiet tagħhom (l-Artikolu 175). L-użu ta’ ġudizzju espert: l-implimentazzjoni ta’ forom issimplifikati ta’ għotjiet ġiet imxekkla min-nuqqas ta’ dejta meħtieġa sabiex tiġi stabbilita approssimazzjoni raġonevoli tal-kostijiet propji. Dan spiss ikun dovut għan-natura innovattiva tal-azzjonijiet ikkonċernati jew għall-fatt li l-azzjonijiet jiġu implimentati biss f’ċerti pajjiżi u ma jkun hemm ebda dejta disponibbli għal pajjiżi oħrajn. Sabiex tonqos din id-diskrepanza, huwa propost li jsir użu minn ġudizzju espert b’mod komplimentarju għad-dejta statistika jew storika jew bħala alternattiva għaliha, skont in-natura tal-azzjoni (l-Artikolu 175). Is-simplifikazzjoni tal-awtorizzazzjoni ta’ somom f’daqqa, ta’ kostijiet unitarji u ta’ rati fissi: li l-proċess fit-tul u impenjattiv tal-awtorizzazzjoni (deċiżjoni tal-Kulleġġ għal ammonti akbar minn 60 000 EUR għal kull għotja) jinbidel billi l-uffiċjal tal-awtorizzazzjoni responsabbli jingħata l-awtorità li jadotta deċiżjonijiet li jawtorizzaw forom issimplifikati. Dan il-livell huwa aktar xieraq fid-dawl tal-kontenut ferm tekniku (metodoloġiji ta’ kalkolu, ħarsiet ġenerali lejn id-dejta, eċċ.) tad-deċiżjoni (l-Artikolu 175). Is-simplifikazzjoni u l-iċċarar tal-kontenut tal-applikazzjonijiet għal għotja inklużi d-dokumenti ta' sostenn li jakkumpanjaw: ma hemm ebda obbligu li tiġi pprovduta informazzjoni li turi l-kapaċità finanzjarja u operazzjonali tal-applikanti jekk dawk mhumiex ivverifikati (eż. għal korpi pubbliċi); l-allinjament tal-obbligu sabiex jiġi pprovdut rapport tal-awditjar mal-liġi nazzjonali u tal-UE applikabbli fil-qasam tal-kontabilità (l-Artikolu 189). Is-simplifikazzjoni tal-prinċipju ta’ għoti mhux kumulattiv: għotjiet bħal boroż ta’ studju lil persuni fiżiċi, appoġġ dirett lir-rifuġjati, lil persuni qiegħda u lil persuni oħrajn li l-aktar li għandhom bżonn ser ikunu eżentati minn din ir-regola peress li, tradizzjonalment, il-valur tagħhom ikun pjuttost baxx (l-Artikolu 185).

It-tneħħija tal-prinċipju ta’ mingħajr skop ta’ profitt: l-importanza prattika tal-prinċipju ta’ mingħajr skop ta’ profitt naqset b’mod sostanzjali: fil-prinċipju, proġetti li jiġġeneraw id-dħul huma appoġġjati permezz ta’ strumenti finanzjarji. Għal proġetti li, fil-prinċipju, ma jiġġenerawx dħul, il-prinċipju ta’ mingħajr skop ta’ profitt joħloq diżinċentivi: il-benefiċjarji mhumiex imħeġġin jiżguraw li l-proġetti tagħhom isiru sostenibbli jew profittabbli. Min-naħa tiegħu dan iħalli impatt negattiv fuq l-ekonomija. Is-simplifikazzjoni tad-determinazzjoni tal-valur tal-assistenza in natura: dawn il-kontribuzzjonijiet ma jikkostitwixxux kostijiet eliġibbli. Għaldaqstant, il-valur eżatt tagħhom huwa irrilevanti. Madankollu, jistgħu jkomplu jiġu aċċettati bħala parti mill-kofinanzjament. Kwalunkwe valur raġonevolment stabbilit mill-uffiċjal tal-awtorizzazzjoni fiż-żmien li jiġi aċċettat il-baġit stmat jista’ juri li hemm sorsi oħrajn ta’ finanzjament tal-azzjoni, apparti mill-għotja tal-UE, u li l-prinċipju ta’ kofinanzjament huwa rrispettat (l-Artikolu 184). Rikonoxximent tax-xogħol volontarju: Sabiex tiġi ffaċilitata l-parteċipazzjoni ta’ organizzazzjonijiet żgħar fl-implimentazzjoni tal-politiki tal-UE f’ambjent ta’ disponibilità limitata ta’ riżorsi, hemm bżonn li jiġi rikonoxxut il-valur tax-xogħol ipprovdut mill-voluntiera bħala kostijiet eliġibbli. Għaldaqstant, dawn l-organizzazzjonijiet jistgħu jiddependu sa ċertu punt akbar fuq ix-xogħol tal-voluntiera sabiex jipprovdu kofinanzjament għall-azzjoni (Artikoli 175, 180 u 184). Is-simplifikazzjoni u l-armonizzazzjoni tal-kundizzjonijiet għall-għoti ta’ għotjiet mingħajr sejħiet għal proposti: huwa propost li tiġi estiża l-possibbiltà li jingħataw għotjiet diretti lil entitajiet b’mandat mill-Istati Membri għall-każijiet ta’ monopolju de facto jew de jure jew fejn il-benefiċjajri diretti jkunu ntgħażlu għall-kompetenzi tekniċi, il-grad għoli ta’ speċjalizzazzjoni jew is-setgħat amministrattivi tagħhom. Barra minn hekk, l-uffiċjal tal-awtorizzazzjoni jkun awtorizzat jgħaqqad ir-rapport tal-evalwazzjoni u d-deċiżjoni dwar l-għoti f’dokument wieħed. Dan ser itaffi l-piż amministrattiv u jħaffef l-għoti ta’ għotjiet diretti (l-Artikolu 188). Iż-żamma tar-rekords aktar sempliċi: il-perjodu ta’ żamma tar-rekords għandu jkun wieħed uniformi ta’ ħames snin (tliet snin jekk il-finanzjament ikun ta’ EUR60 000 jew anqas), anki għal implimentazzjoni indiretta (l-Artikolu 128). L-approċċ nozzjonali għall-għotjiet: fejn l-għotjiet ikunu espressi biss bħala valur assolut (mhux bħala perċentwal tal-kostijiet eliġibbli), l-eliġibbiltà tal-kostijiet għandha tiġi vverifikata sa mhux aktar tard mill-mument tal-ħlas tal-bilanċ (l-Artikolu 180). Għal din il-verifika, jista’ jintuża approċċ ("nozzjonali") simplifikat (l-Artikolu 150). L-eliminazzjoni gradwali tad-deċiżjonijiet dwar l-għoti: huwa propost li d-deċiżjonijiet dwar l-għoti jiġu eliminati b’mod gradwali u li b’mod predominanti jintużaw ftehimiet ta’ għotja, soġġetti għal reviżjoni fil-progress li jkun sar fl-għotjiet elettroniċi fi tmiem il-QFP attwali (l-Artikolu 277). 1.1.2. Regoli settorjali It-titjib għall-użu ta’ għażliet tal-kost issimplifikati fir-Regolament Finanzjarju huwa komplimentat minn bidliet proposti għal-leġiżlazzjoni settorjali li jestendu l-użu ta’ għażliet tal-kost issimplifikati fi: ·Ir-Regolament (UE) Nru 1303/2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd; ·ir-Regolament dwar il-Fond Soċjali Ewropew (UE) Nru 1304/2013; ·ir-Regolament (UE) Nru 223/2014 dwar il-Fond għal Għajnuna Ewropea għall-Persuni l-Aktar fil-Bżonn. 2. Minn diversi saffi ta’ kontrolli għal kontrodipendenza fuq l-awditjar, il-valutazzjoni jew l-awtorizzazzjoni, u l-obbligi ta’ rapportar armonizzati L-għan ta’ dawn il-miżuri huwa li jħeġġu l-akbar dipendenza possibbli fuq awditu wieħed, valutazzjoni waħda jew awtorizzazzjoni waħda (pereżempju l-konformità mal-għajnuniet mill-Istat), meta jkunu jissodisfaw il-kundizzjonijiet neċessarji sabiex ikunu inklużi fis-sistema tal-UE. Sabiex jiġu evitati diversi saffi ta’ kontrolli, il-Kummissjoni għandha tippromwovi r-rikonoxximent ta’ standards aċċettati f’livell internazzjonali jew l-aħjar prattiki internazzjonali f'dak il-qasam, kif ukoll l-obbligi ta’ rapportar komuni fost id-donaturi: ·Il-kontrodipendenza fuq il-valutazzjonijiet ex ante u l-kontrolli tar-riċevituri li diġà jkunu saru minn entitajiet (donaturi) oħrajn fir-rigward ta’ kundizzjonijiet ekwivalenti għal dawk tal-UE (l-Artikolu 122). ·Il-kontrodipendenza fuq l-awditi li jitwettqu skont standards aċċettati f’livell internazzjonali dejjem hija mħeġġa wkoll bil-għan li jiġu evitati diversi awditi tal-istess persuni/entitajiet għall-istess attivitajiet. Din tippermetti lill-Kummissjoni toqgħod fuq awditi indipendenti mwettqin dwar l-użu tal-fondi tal-UE minn sħab internazzjonali (in-NU, il-Bank Dinji, eċċ.) jew mill-Istati Membri (l-Artikolu 123). ·L-armonizzazzjoni tal-obbligi ta’ rapportar tagħha ma’ dawk ta’ donaturi oħrajn: il-Kummissjoni għandha tippromwovi l-adozzjoni ta’ obbligi ta’ rapportar komuni permezz tal-ftehimiet qafas ta’ sħubija finanzjarja konklużi mas-sħab internazzjonali ewlenin tagħha (l-Artikolu 126). ·Li jkun possibbli li l-Kummissjoni tiddependi fuq is-sistemi u l-proċeduri tas-sħab tal-UE taħt implimentazzjoni diretta jekk ikunu rċevew valutazzjoni pożittiva (l-Artikolu 149) u l-impożizzjoni ta’ rimedji jekk ċerti regoli/proċeduri ma jagħmlux biżżejjed sabiex iħarsu l-interessi finanzjarji tal-UE; meta l-Kummissjoni teħtieġ l-użu tal-proċeduri speċifiċi jew tagħha stess, ma ssir ebda valutazzjoni. Fil-każijiet kollha, il-livell ta’ superviżjoni/kontroll eżerċitati għandu jiġi adattat fuq il-bażi tal-prinċipju ta’ proporzjonalità. ·It-tisħiħ tal-ftehimiet qafas ta’ sħubija finanzjarja (l-Artikolu 126): fil-ġejjieni, dawn il-ftehimiet stabbiliti ma’ msieħba fdati għal kooperazzjoni fit-tul ser ikopru l-azzjonijiet kollha fl-implimentazzjoni diretta u indiretta u ser jirriflettu kemm il-Kummissjoni tista’ tiddependi fuq is-sistemi u l-proċeduri li rċevew valutazzjoni pożittiva kif ukoll l-applikazzjoni ta’ sett uniku ta’ regoli għall-istrumenti legali kollha. Il-ftehimiet ta’ sħubija fit-tul se joffru qafas flessibbli għall-kontrodipendenza fuq il-valutazzjonijiet u l-awditi fejn possibbli kif ukoll għall-armonizzazzjoni tar-rekwiżiti tal-awditjar, tar-rapportar u amministrattivi oħrajn fost id-donaturi. 3. L-awtorizzazzjoni tal-applikazzjoni ta’ sett wieħed biss ta’ regoli għal azzjonijiet ibridi jew fil-każ ta’ taħlita ta’ miżuri jew strumenti Il-proposta għandha l-għan li tikseb iktar simplifikazzjoni għal sħab l-UE taħt implimentazzjoni diretta għall-firxa massima possibbli.

3.1. Regoli finanzjarji ġenerali ·L-applikazzjoni għal sieħeb ta’ implimentazzjoni tal-Kummissjoni ta’ sett wieħed biss ta’ regoli minflok tnejn tkun awtorizzata f’ċerti każijiet – indipendentement min-natura tal-azzjoni u mir-rwol tas-sieħeb bħala maniġer tal-fondi jew “eżekutur”. Fejn l-azzjonijiet ibridi jgħaqqdu l-implimentazzjoni indiretta u diretta u bħalissa jimplikaw żewġ settijiet ta’ regoli, elementi aċċessorji li bħalissa huma sottomessi għal regoli dwar l-implimentazzjoni diretta (spiss ikun il-każ għall-assistenza teknika) isegwu r-regoli tal-elementi ewlenin tal-azzjoni (eż. it-tmexxija ta’ strument finanzjarju b’garanziji jew b’xi ħaġa oħra (l-Artikolu 208(2)). ·Sabiex jiġu ffaċilitati taħlitiet bejn għotjiet u strumenti finanzjarji, għandu jkun japplika sett uniku ta’ regoli (dawk tal-istrumenti finanzjarji) għal għotjiet komplimentari għall-istrumenti finanzjarji jekk dawn ikunu kombinati f’azzjoni waħda (l-Artikolu 208(2)); ·Il-perjodu għaż-żamma ta’ rekords għal għotjiet u strumenti finanzjarji għandu jiġi allinjat għal ħames snin (tliet snin għal ammonti li jaslu sa € 60 000 Artikolu 128). 3.2. Regoli settorjali ·Il-limitazzjoni tal-verifiki tal-għajnuna mill-Istat għall-verifika tal-konsistenza tal-għajnuna mill-Istat għall-istrumenti finanzjarji fil-livell tal-UE previsti taħt ir-Regolament Finanzjarju meta l-fondi SIE jikkontribwixxu għal strumenti finanzjarji fil-livell tal-UE (ebda verifika doppja): Il-kontribuzzjonijiet tal-Istati Membri għal strumenti finanzjarji fil-livell tal-UE li jsiru mingħajr ebda kundizzjoni addizzjonali dwar l-użu tal-kontribuzzjonijiet għajr b’rabta maż-żona ġeografika għall-użu tal-kontribuzzjoni ma għandhomx ikunu jeħtieġu verifika separata oħra tal-għajnuna mill-Istat peress li l-istrument finanzjarju diġà jkun konsistenti mar-regoli dwar l-għajnuna mill-Istat fuq il-bażi tar-Regolament Finanzjarju. Dan ser jiġi ċċarat permezz ta’ gwida xierqa. ·L-estensjoni tal-Inizjattiva għall-SMEs (SMEI), li tippermetti li l-Inizjattiva għall-SMEs tintuża wara l-2016, sabiex b’hekk l-Istati Membri jkunu jistgħu jimpenjaw finanzjamenti għall-SMEI sal-2020. ·L-estensjoni u l-kjarifiki tad-dispożizzjonijiet dwar is-CPR dwar taħlitiet bejn strumenti finanzjarji u għotjiet sabiex jiġi ffaċilitat l-użu kombinat tagħhom. ·L-introduzzjoni ta’ possibbiltà ġdida sabiex jiġu kombinati l-Fondi SIE/FSIE u struttura ġdida għall-kombinazzjoni tal-Fondi SIE mal-BEI u l-FEI: Il-programmi tal-Fondi SIE għandhom ikunu jistgħu jikkontribwixxu għal strumenti finanzjarji kombinati mal-finanzjament tal-BEI skont il-FEIS. 4. Użu aktar effettiv tal-istrumenti finanzjarji 4.1. Regoli finanzjarji ġenerali L-esperjenza bl-istrumenti finanzjarji u b’mod partikolari bil-kontribut mingħand sħab importanti fl-implimentazzjoni (BEI/FEI) tindika l-possibiltajiet li ġejjin sabiex ikomplu jittejbu l-ġestjoni u l-effettività tagħhom: ·Ir-rimborżi minn operazzjonijiet preċedenti kollha (dħul + ripagamenti) ġenerati minn strument finanzjarju għandhom jintużaw għall-istess strument sabiex jinkisbu gwadanji fl-effiċjenza; hija ggarantita trasparenza sħiħa permezz tar-rapportar (l-Artikolu 202(2)); ·Il-BEI/FEI jżommu l-istatus tagħhom bħala sħab importanti tal-UE fl-implimentazzjoni iżda għandhom jiġu awtorizzati negozjati diretti bejn il-Kummissjoni u numru akbar ta’ entitajiet potenzjali, sabiex jiġu żgurati kundizzjonijiet ekwivalenti ta' kompetizzjoni bejniethom (l-Artikolu 149); ·Peress li huwa impossibbli li jiġi impost ir-rispett sħiħ tar-regoli tal-UE meta l-UE tieħu sehem fi strument finanzjarju bħala azzjonist ta’ minoranza ta’ fond, huwa propost li, minflok, f’dawn il-każijiet titħalla ssir applikazzjoni proporzjonata tar-regoli tal-UE (l-Artikolu 208(4)); ·Il-pubblikazzjoni tad-dejta individwali tar-riċevituri finali tiġi sostitwita b’dejta statistika, aggregata għal kull kriterju rilevanti propost għall-benefiċjajri finali li jirċievu appoġġ mill-UE ta’ anqas minn € 500 000 (qasam ta’ politika, tip ta’ appoġġ, tip ta’ benefiċjajru, distribuzzjoni ġeografika (l-Artikolu 36(5)). ·Il-benefiċjarji finali u l-intermedjarji ma għandhomx ikunu meħtieġa jipprovdu dikjarazzjoni fuq l-unur li tikkonferma li mhumiex f'waħda mis-sitwazzjonijiet ta’ esklużjoni li fihom is-sieħeb ta’ implimentazzjoni jkollu politika ta’ esklużjoni meqjusa ekwivalenti għal dik tal-UE (l-Artikolu 131). ·Huma proposti żewġ taqsimiet oħrajn biex jirregolaw strumenti oħrajn li jġibu magħhom riskju finanzjarju, bħal garanziji baġitarji u assistenza finanzjarja lill-Istati Membri jew lil pajjiżi terzi (Taqsimiet 2 u 3 tal-Kapitolu 2 tat-Titolu X). ·Ġew introdotti regoli li jawtorizzaw, jimmaniġġjaw u jikkontrollaw obbligazzjonijiet kontinġenti mhux proviżjonati (Artikoli 203 sa 206). 4.2. Regoli settorjali

Sabiex ikomplu jiġu ottimizzati l-immaniġġjar u l-użu tal-istrumenti finanzjarji fl-implimentazzjoni kondiviża, huma proposti bidliet fir-Regolament dwar id-Dispożizzjonijiet Komuni 1303/2013 (CPR): ·L-iċċarar tal-possibbiltà għall-Awtoritajiet Maniġerjali tal-Istati Membri li jagħtu kuntratt b’mod dirett, inkluża assistenza finanzjarja lill-BEI/FEI, lil Istituzzjonijiet Finanzjarji Internazzjonali oħrajn kif ukoll lil Banek Promozzjonali Nazzjonali. ·Immaniġġar ta’ flus: meta l-investiment temporanju ta’ flus tal-Fondi SIE mħallsa fi Strument Finanzjarju qabel l-investimenti f’riċevituri finali jiġġenera mgħaxijiet negattivi, għandu jkun awtorizzat il-pagament tagħhom mir-riżorsi mħallsin lura meta tal-inqas ikun twettaq ċiklu wieħed tal-investimenti. ·Għandhom jitneħħew ċerti regoli speċifiċi għall-miżuri tal-FAEŻR li xekklu l-programmazzjoni tal-istrumenti finanzjarji fl-Iżvilupp Rurali u l-implimentazzjoni tagħhom mill-maniġers tal-fondi, sabiex jiżdied l-effett ta’ ingranaġġ tal-finanzjament tal-FAEŻR permezz ta’ użu akbar tal-istrumenti finanzjarji. 5. Ġestjoni baġitarja aktar flessibbli 5.1. Regoli finanzjarji ġenerali Il-proposta tistabbilixxi diversi modi għal aktar flessibbiltà baġitarja, sabiex l-Unjoni tkun tista’ twieġeb għal sfidi imprevisti u kompiti ġodda b’mod aktar effettiv: ·Il-possibbiltà li jiġu stabbiliti fondi fiduċjarji tal-UE anki għal azzjonijiet ta’ emerġenza, postemerġenza jew tematiċi ġewwa l-UE (u mhux biss għal pajjiżi terzi). L-avvenimenti riċenti fl-Unjoni Ewropea juru l-bżonn ta’ flessibbiltà akbar għall-finanzjament fi ħdan l-UE. Peress li qiegħed isir dejjem aktar diffiċli li tagħraf fejn tispiċċa l-politika interna u tibda l-politika esterna, dan ikun qiegħed jipprovdi wkoll għodda li twieġeb għall-isfidi li jaqsmu l-fruntieri (l-Artikolu 227). ·Żieda tar-“riżerva negattiva” minn EUR 200 miljun għal EUR 400 miljun u b’hekk jingħata segwitu wkoll lil talba tal-Kunsill sabiex jiġi limitat in-numru ta’ Abbozzi ta’ Baġits Emendatorji marbutin mal-pagamenti (l-Artikolu 48). ·Il-ħolqien ta’ kuxin ta’ flessibbiltà għal azzjoni esterna bir-riportar ta’ fondi mhux allokati għall-Istrument għall-Assistenza ta' Qabel l-Adeżjoni (IPAII), għall-Istrument Ewropew ta’ Viċinat (ENI) u għall-istrument ta' finanzjament tal-kooperazzjoni għall-iżvilupp (SKŻ) għas-sena N+1 fil-limitu ta' 10 % tal-approprjazzjonijiet inizjali ta’ kull strument (l-Artikolu 12). ·L-allokazzjoni għal flessibbiltà akbar għal sitwazzjonijiet ta’ kriżi u ta’ emerġenza u għall-għajnuna umanitarja fl-għotjiet: Il-proċeduri amministrattivi huma ssimplifikati sabiex ikun jista’ jingħata rispons veloċi u effiċjenti (eż. eliġibbiltà retroattiva qabel is-sottomissjoni tal-applikazzjoni li trid tiġi deċiża mill-uffiċjal tal-awtorizzazzjoni responsabbli, Artikolu 186). ·L-użu ta’ kontijiet għall-antiċipi fid-Delegazzjonijiet tal-Unjoni jkun awtorizzat għall-ħlas ta’ ammonti limitati minn proċeduri baġitarji. Persunal mhux statutorju fil-qasam tal-għajnuna għall-immaniġġjar ta’ kriżijiet u tal-operazzjonijiet tal-għajnuna umanitarja jista’ jamministra tali kontijiet u jiffirma impenji legali eżegwiti minnhom sa EUR 2 500 (l-Artikolu 109). ·Iż-żieda tal-flessibbiltà għal trasferimenti awtonomi mill-Kummissjoni billi jitwessa’ l-kamp ta’ applikazzjoni attwali, jiġifieri billi jitħallew isiru wkoll trasferimenti ta’ nefqa operazzjonali bejn titoli differenti jekk ikunu koperti mill-istess att bażiku, inklużi kapitoli ta’ sostenn, u mil-linji ta’ sostenn amministrattiv għal-linji operazzjonali korrispondenti (l-Artikolu 28). ·Mobilizzazzjoni eħfef tal-Fond ta’ Solidarjetà tal-UE FSUE permezz ta’ trasferiment awtonomu mir-riżerva għal-linja baġitarja ladarba l-Parlament Ewropew u l-Kunsill jadottaw deċiżjoni ta’ mobilizzazzjoni (l-Artikolu 28). ·Mobilizzazzjoni aktar sempliċi tal-Fond Ewropew għall-Aġġustament għall-Globalizzazzjoni FEG permezz ta’ approvazzjoni awtomatika tat-trasferimenti mir-riżerva għal-linja baġitarja wara l-adozzjoni mill-Awtorità tal-Baġit fuq il-mobilizzazzjoni tal-Fond (l-Artikolu 30). ·Il-kjarifika li l-ammonti korrispodnenti għall-approprjazzjonijiet ta’ impenn għar-Riżerva ta’ Għajnuna f’Emeġerenza u l-Fond ta’ Solidarjetà tal-UE FSUE jiġu riportati b’mod awtomatiku (l-Artikolu 12). ·It-tneħħija tal-obbligu li l-ewwel jintużaw l-approprjazzjonijiet awtorizzati għas-sena finanzjarja attwali sakemm jiġu eżawriti qabel ma jintużaw l-approprjazzjonijiet riportati. ·L-awtorizzazzjoni tal-użu tad-dħul assenjat intern għal skop ieħor minn dak li għalih ikun assenjat f’każ li ma jkun hemm ebda bżonn identifikat li jippermetti li t-tali dħul jintuża għall-istess skop (l-Artikolu 30(3)). ·L-awtorizzazzjoni lill-istituzzjonijiet u lill-korpi sabiex jaċċettaw sponsporizzar korporattiv in natura għal avvenimenti jew għal attivitajiet speċifiċi (jiġifieri mhux riċevimenti jew avvenimenti esklussivament soċjali oħrajn). Sabiex tiġi implimentata dik id-dispożizzjoni, l-ewwel kull istituzzjoni tawtorizza l-prinċipju ta’ aċċettazzjoni ta’ sponsers in natura u tistabbilixxi linji gwida speċifiċi li jkopru b’mod partikolari l-aspetti etiċi (l-Artikolu 24). ·Il-previżjoni li, bħala parti mill-proċedura ta’ approvazzjoni tal-bejgħ ta' bini jew ta' art, l-Awtorità tal-Baġit tista’ taċċetta, fuq bażi ta’ każ b’każ, li r-rikavat minn dak il-bejgħ jitqies bħala dħul assenjat, sabiex jitjieb l-immaniġġjar tal-faċilitajiet mill-Kummissjoni u jiġi ffaċilitat ix-xiri ta’ bini ieħor (l-Artikolu 20(3)(g)).

·Il-ħolqien ta’ riżerva tal-UE għall-kriżijiet bl-użu mill-ġdid ta’ approprjazzjonijiet diżimpenjati. ·Għall-Qafas Finanzjarju Pluriennali li jmiss, il-ħolqien tal-possibbiltà li operazzjonijiet finanzjarji li mhumiex strumenti finanzjarji jiġġeneraw obbligazzjoni kontinġenti għall-Unjoni li tisboq l-assi finanzjarji pprovduti sabiex tkun koperta l-obbligazzjoni finanzjarja tal-Unjoni (l-Artikolu 203) u fond ta’ proviżjonament komuni li jżomm ir-riżorsi proviżjonati għal operazzjonijiet finanzjarji (l-Artikolu 205). 5.2 Regoli settorjali ·Il-possibbiltà għall-Istati Membri li jgħinu wkoll fil-każ ta’ katastrofi maħluqin mill-bniedem bħall-kriżi tar-rifuġjati u li jintużaw il-fondi disponibbli minnufih (bla ma jkun hemm bżonn ta’ stennija għas-sottomissjoni ta’ emenda għall-programm) hija introdotta fir-Regolament (UE) Nru 1305/2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali. Barra minn hekk, tiżdied prijorità speċifika għal investiment għall-migranti u għar-rifuġjati sabiex tissimplifika l-programmazzjoni tal-miżuri li jgħinu lill-migranti u lir-rifuġjati skont ir-Regolament dwar il-Fond Ewropew għall-Iżvilupp Reġjonali (UE) Nru 1301/2013. ·Il-Programm tal-Unjoni Ewropea għall-Impjiegi u l-Innovazzjoni Soċjali (Regolament EaSI Nru 1296/2013): sabiex tiżdied il-kapaċità ta’ aġġustament tal-EaSI għal prijoritajiet tal-kriżi u ta’ politika li jinbidlu, hemm bżonn ta’ flessibbiltà rigward il-livelli ta’ nfiq indikattivi previsti għal kull wieħed mit-tliet assi tal-programm u għal kull waħda mill-prijoritajiet tematiċi fi ħdanhom. Barra minn hekk, id-deroga li tippermetti li jintuża l-Fond Ewropew għall-Globalizzazzjoni għall-benefiċċju taż-żgħażagħ barra mill-edukazzjoni, impjieg jew taħriġ għandha tinżamm ukoll fid-dawl tal-kuntest ekonomiku attwali. ·Il-Faċilità Nikkollegaw l-Ewropa, ir-Regolament Nru 1316/2013: Fid-dawl tas-suċċess tal-Programmi ta’ Ħidma Pluriennali, hemm bżonn li tiżdied il-flessibbiltà sabiex 95 % ikunu jistgħu jintefqu fuq programmi pluriennali u iktar proġetti appoġġjati bl-aktar valur miżjud għan-Netwerk Trans-Ewropew tat-Trasport (Kurituri tan-Netwerk Ewlieni, proġetti transfruntiera u proġetti fuq it-taqsimiet l-oħrajn tan-Netwerk Ewlieni). ·Immaniġġjar tan-nefqa għall-katina alimentari, għas-saħħa tal-annimali u għat-trattament xieraq tal-annimali (ir-Regolament (UE) Nru 652/2014): fid-dawl tal-esperjenza pożittiva bl-applikazzjoni ta’ din ir-regola u t-tnaqqis sostanzjali tal-volum ta’ xogħol relatat min-naħa tal-benefiċjarji u tas-servizzi tal-Kummissjoni, huwa propost li tiġi estiża l-possibbiltà li jintużaw impenji baġitarji maqsumin fi ħlasijiet parzjali annwali. ·Fir-Regolament (UE) Nru 1305/2013 dwar l-appoġġ għall-iżvilupp rurali, għandu jkun permess li jitqiegħdu fil-mira fondi reċiproċi li jgħinu lill-bdiewa f’każ ta’ tnaqqis kbir fid-dħul f’setturi speċifiċi, u s-sussidjar tal-istokk kapitali inizjali tat-tali fondi. 6. Enfasi fuq ir-riżultati u s-simplifikazzjoni tar-rapportar Il-proposta tinkludi sensiela ta’ miżuri li għandhom l-għan li jiffokaw il-baġit aktar fuq ir-riżultati, jistabbilixxu qafas ta’ prestazzjoni ċar, isaħħu t-trasparenza u jissimplifikaw ir-rapportar. 6.1 Enfasi fuq ir-riżultati Numru ta’ proposti miftuħin għall-oqsma ta’ politika kollha u li jiffokaw fuq ir-riżultati minflok fuq dak li fil-fatt intefaq. Juru l-impenn tal-Kummissjoni li tipprovdi l-kundizzjonijiet neċessarji għal approċċ orjentat lejn ir-riżultati: ·Jingħata lok għal pagamenti bbażati fuq il-kundizzjonijiet issodisfati, fuq l-eżitu jew fuq il-prestazzjoni fil-modalitajiet ta’ mmaniġġjar kollha (eż. pagamenti għal kull rifuġjati risistemat fil-fondi tal-AMIF jew l-appoġġ għall-bdiewa żgħażagħ li għadhom kif jibdew, Artikolu 121). F’dawn il-każijiet, il-finanzjament tal-proġetti ma jibqax marbut mar-rimborż tal-kostijiet imġarrbin mir-riċevituri tal-fondi tal-UE: jiddependi direttament mir-riżultati miksubin fil-prattika. Dak li jgħodd huwa l-issodisfar ta’ ċerti kundizzjonijiet kif stipulati ex ante fl-att bażiku jew fid-Deċiżjonijiet tal-Kummissjoni u/jew il-kisba tar-riżultati mkejlin permezz ta’ indikaturi tal-prestazzjoni (ex-post). Sistemi bħal dawn isaħħu s-sens ta' sjieda/l-impenn mir-riċevituri tal-fondi sabiex jiksbu riżultati. Jippermettu li jonqsu b’mod sinifikanti l-piż amministrattiv u l-kost tal-kontrolli. Tabilħaqq il-kontrolli jistgħu jiġu limitati għall-verifika ta’ jekk ġewx issodisfati l-kundizzjonijiet/ir-riżultati miftehmin u tal-piż amministrattiv. Min-naħa tiegħu, dan jillimita r-riskju ta’ żbalji fil-legalità u fir-regolarità. Il-Qorti Ewropea tal-Awdituri rrakkomandat dan bl-isem “intitolamenti”. ·L-iffaċilitar tal-“Premji” (Titolu IX): it-titolu dwar il-“Premji” huwa mqassar u ssimplifikat; l-obbligu li jitħabbru premji b’valur ta’ EUR 1 miljun jew aktar fid-dikjarazzjonijiet li jakkumpanjaw l-abbozz ta' baġit huwa sostitwit minn informar minn qabel lill-Parlament Ewropew u tħabbira espliċita tat-tali premji fid-deċiżjoni ta’ finanzjament. ·Somma waħda f’daqqa (l-Artikolu 176): fil-ġejjieni “somma waħda f’daqqa” tista’ tkopri l-kostijiet kollha eliġibbli tal-azzjoni. Il-verifiki u l-kontrolli ser jiffokaw biss fuq l-eżiti/ir-riżultati. Is-somma waħda f’daqqa hija bbażata fuq il-valutazzjoni tal-baġit propost mill-applikant għall-għotja fid-dawl tal-priniċpji tal-effiċjenza, tal-ekonomija u tal-effettività inkluż b’referenza għad-dejta rilevanti u/jew il-ġudizzju espert. ·Prijorità għal forom issimplifikati ta’ għotjiet meta l-pagament ikun xkattat mill-eżitu u mir-riżultati (l-Artikolu 175): approċċ ibbażat fuq l-input għandu jiġi kkunsidrat biss jekk l-approċċ ibbażat fuq l-eżitu jkun impossibbli jew mhux xieraq. Bħalissa forom issimplifikati jintużaw l-aktar sabiex ikopru l-valur tal-inputs (eż. numru ta’ jiem tax-xogħol, numru ta’ vjaġġi, numru ta’ jiem imqatta’ fil-missjoni, eċċ.). B’mod simili hija mħeġġa l-possibbiltà li jitħallsu forom issimplifikati kontra l-kisba ta’ riżultati konkreti (eż. konferenza pprovduta, festival organizzat, prototip mibni, eċċ.). ·L-iċċarar tal-kamp ta’ applikazzjoni tal-kontrolli ta’ forom issimplifikati ta’ għotjiet u tal-konsegwenzi tagħhom jekk ma jintlaħqux ir-riżultati (l-Artikolu 177): il-kontrolli jikkonċentraw fuq l-issodisfar tal-kundizzjonijiet li jiskattaw il-pagament (eż. jekk film Ewropew appoġġjat kienx prodott bil-kwalità meħtieġa u kienx iddistribwit fil-kwantità meħtieġa, jekk student tal-Erasmus fil-fatt studjax barra l-pajjiż, eċċ.). Ma hemm bżonn ta’ ebda rapportar dwar il-kostijiet fil-fatt imġarrbin mill-benefiċjarju. Jekk il-kundizzjonijiet li jiskattaw il-pagament ma kinux issodisfati jew jekk l-attivitajiet maqbulin kienu implimentati ħażin, b’mod parzjali jew tard, il-Kummissjoni għandha tnaqqas l-ammont tal-għotja b’mod proporzjonat għan-nuqqas u tirkupra l-ammonti mħallsa indebitament. 6.2 Qafas tal-prestazzjoni ċar Sabiex tiġi kkomplimentata l-enfasi akbar fuq ir-riżultati, huwa propost qafas tal-prestazzjoni ċar: ·L-irbit tal-prestazzjoni, tal-issettjar tal-objettivi, tal-indikaturi, tar-riżultati u tal-prinċipji ta’ ekonomija, ta’ effiċjenza u ta’ effettività fl-użu tal-approprjazzjonijiet (l-Artikolu 31).

·Jiġu pprovduti tariffi bbażati fuq il-prestazzjoni sabiex jiġu remunerati organizzazzjonijiet talli jimmaniġġjaw fondi tal-UE (l-Artikolu 150); ·Il-kunsiderazzjoni tad-dikjarazzjonijiet tal-programmi bħala s-sors ewlieni ta’ informazzjoni dwar il-prestazzjoni tal-programm (l-Artikolu 39); ·Il-fużjoni tar-rapporti ta’ “Sinteżi” u tal-“Artikolu 318 TFUE” f’“Rapport Annwali dwar il-Ġestjoni u l-Prestazzjoni għall-Baġit tal-UE” wieħed sabiex ta’ kull sena jiġi pprovdut rapport wieħed dwar il-prestazzjoni fuq il-baġit tal-UE (mis-sena finanzjarja tal-2015, Artikolu 239). ·L-allinjament tat-terminoloġija dwar l-evalwazzjoni għad-dispożizzjonijiet tal-Ftehim Interistituzzjonali tal-2016 dwar it-tfassil aħjar tal-liġijiet u l-ħolqien ta’ rabta bejn l-evalwazzjonijiet ex-ante taħt ir-Regolament Finanzjarju u l-Valutazzjonijiet tal-Impatt (l-Artikolu 32). 6.3 Is-simplifkazzjoni tar-rapportar 6.3.1. Regoli finanzjarji ġenerali Reviżjonijiet suċċessivi tar-Regolament Finanzjarju żiedu b’mod sinifikanti n-numru ta’ rapporti u informazzjoni mitluba inkluż dwar il-kontijiet: bħalissa r-rapportar huwa pprovdut permezz ta’ dokumenti mxerrdin, forniti tul kalendarju differit. Sabiex jiżdiedu l-effiċjenza u t-trasparenza mhux biss favur l-awtorità tal-baġit iżda anki favur il-pubbliku ġenerali, mingħajr madankollu ma jkun affettwat il-livell ta’ informazzjoni li huwa pprovdut bħalissa, huwa propost: ·Li jinġabru obbligi ta’ rapportar fuq żewġ mumenti ewlenin: rapporti li jakkumpanjaw ·l-abbozz ta' baġit; ir-rapportar kollu dwar l-istrumenti finanzjarji fil-livell tal-UE jinġabar f’dokument wieħed li jakkumpanja l-abbozz ta' baġit (l-Artikolu 39). ·u dawk sottomessi bħala parti mill-proċess ta’ rilaxx: “il-pakkett ta’ rapportar finanzjajru integrat” – Kapitolu separat li jindirizza r-rapportar baġitarju u finanzjarju ieħor (Artikoli 239-245). ·It-twettiq tar-Rapport Annwali l-ġdid dwar il-Ġestjoni u l-Prestazzjoni għall-Baġit tal-UE, li jirriżulta mill-fużjoni li saret fis-sena finanzjarja tal-2015 tar-rapport ta’ Sinteżi u tar-rapport tal-Artikolu 318 TFUE, huwa element importanti tal-pakkett ta’ rapportar integrat (l-Artikolu 239). ·L-ispeċifikar li l-awditu estern mill-Qorti tal-Awdituri jieħu f’kunsiderazzjoni l-karattru pluriennali tal-programmi (l-Artikolu 247(1)). 6.3.2. Rapportar: ·L-obbligi ta’ rapportar huma ssimplifikati bl-eliminazzjoni ta’ ċerti elementi żejda (CPR). 7. Amministrazzjoni tal-UE aktar sempliċi u effiċjenti 7.1. Regoli finanzjarji ġenerali Sensiela ta’ miżuri ta’ simplifikazzjoni għandha l-għan li tippermetti lill-istituzzjonijiet tal-UE jaħdmu b’effiċjenza akbar, b’mod partikolari billi jimplimentaw b’mod konġunt approprjazzjonijiet amministrattivi sabiex jiksbu ekonomiji ta’ skala: ·L-għoti ta’ bażi ġuridika espliċita għall-Ftehimiet dwar il-Livell ta’ Servizz (SLA) bejn id-dipartimenti tal-istituzzjonijiet tal-UE, il-korpi tal-UE u l-uffiċċji Ewropej u l-estensjoni għall-istituzzjonijiet kollha tal-possibbiltà li jiġu konklużi ftehimiet dwar il-livell ta’ servizz li jiffaċilitaw l-implimentazzjoni tal-approprjazzjonijiet amministrattivi. Fil-ġejjieni ser ikun possibbli wkoll li tiġi ddelegata l-implimentazzjoni tal-approprjazzjonijiet amministrattivi lil uffiċċju mwaqqaf mill-Kummissjoni. ·L-iċċarar tad-distinzjoni bejn kompiti obbligatorji u mhux obbligatorji tal-uffiċċji (l-Artikoli 64 u 65): il-kompiti obbligatorji jridu jkunu koperti minn approprjazzjonijiet imdaħħlin fis-sezzjoni tal-baġit relatata mal-uffiċċju. Il-kompiti mhux obbligatorji li uffiċċju jaqbel li jwettaq minn jeddu fuq it-talba ta’ istituzzjoni oħra jew korp ieħor huma koperti mill-baġit tal-istituzzjoni jew tal-korp rispettiv. ·L-awtorizzazzjoni tat-teħid ta’ deċiżjonijiet ta’ finanzjament pluriennali u t-tnaqqis tal-ammont ta’ elementi obbligatorji f’deċiżjoni ta’ finanzjament (l-Artikolu 108). Barra minn hekk, huwa propost li d-deċiżjoni ta’ finanzjament tikkostitwixxi fl-istess ħin il-programm ta’ ħidma annwali jew dak pluriennali. Dawn il-bidliet iħaffu l-implimentazzjoni tal-baġit fis-snin 2 u ta’ wara ta’ programm.

·L-iċċarar tar-regoli dwar l-Aġenziji Eżekuttivi (l-Artikolu 68): għandhom jirċievu kontribuzzjoni annwali; id-direttur tagħhom jaġixxi bħala uffiċjal tal-awtorizzazzjoni b’delega meta jiġu implimentati approprjazzjonijiet operazzjonali; id-delega ta’ programm operazzjonali lil aġenzija eżekuttiva tista’ tinkludi proġetti pilota u azzjonijiet preparatorji kif ukoll l-implimentazzjoni tan-nefqa amministrattiva sabiex jinkisbu sinerġiji u ekonomiji ta’ skala. ·It-tgħaqqid tal-Artikolu 139 tal-Bord tar-Regolament Finanzjarju mal-Bord dwar l-Irregolarità Finanzjarja (l-Artikolu 90): għal raġunijiet ta’ effiċjenza, il-Bord tar-Regolament Finanzjarju li jirrakkomanda l-esklużjoni u penali finanzjarji fuq atturi ekonomiċi jsir kompetenti wkoll għal irregolaritajiet finanzjarji minn membri tal-persunal tal-UE, filwaqt li l-Bord Dixxiplinari jibqa’ jiddeċiedi fuq il-konsegwenzi ta’ dawn l-irregolaritajiet skont ir-Regolamenti tal-Persunal. 7.2. Regoli settorjali ·Huma proposti diversi bidliet fir-Regolament dwar id-Dispożizzjonijiet Komuni sabiex tiġi ffaċilitata l-ġestjoni tal-programmi u programmi madwar il-pajjiżi kif ukoll Pjanijiet ta’ Azzjoni Konġunt li jinvolvu proġetti li jiffokaw fuq l-eżiti u fuq ir-riżultati. ·Fil-qasam tal-pagamenti diretti għall-bdiewa, jingħata appoġġ lill-bdiewa attivi u ċerti miżuri jiffokaw l-appoġġ fuq bdiewa żgħażagħ. Hija introdotta l-proporzjonalità għall-korrezzjonijiet finanzjarji marbutin mal-iżbalji tal-akkwist pubbliku sabiex jiġi evitat milli t-tali żbalji jitqiesu dejjem li jaffettwaw 100 % tal-għajnuna kkonċernata. 8. Bidliet oħrajn Operazzjonijiet ta’ dħul: huma proposti l-bidliet li ġejjin: ·Id-dispożizzjoni dwar l-aġġustamenti negattivi tar-riżorsi proprji għal finijiet kontabilistiċi hija mmodifikata għal raġunijiet ta’ trasparenza (l-Artikolu 94). ·Dispożizzjoni ġdida tistabbilixxi limitu ta’ żmien li fih għandha tintbagħat nota ta’ debitu lid-debitur (l-Artikolu 96 (2)), sabiex tirrifletti l-ġurisprudenza riċenti tal-Qorti tal-Ġustizzja. ·L-Artikolu 107 ġdid jistabbilixxi r-regoli dwar ir-rata li trid tiġi applikata għal imgħaxijiet kompensatorji f’każijiet li fihom għandu jiġi rimborżat ammont wara sentenza tal-Qorti tal-Ġustizzja tal-Unjoni Ewropew jew soluzzjoni amikevoli. ·Id-dispożizzjoni dwar multi, penali oħrajn jew sanzjonijiet hija mmodifikata sabiex tagħmilha ċara li l-ammonti msarrfin b’mod proviżorju għandhom jitħallsu lura lill-parti terza kkonċernata filwaqt li jitqies ir-redditu; u li multi imposti minn istituzzjonijiet apparti l-Kummissjoni (eż. il-Kunsill b’konformità mar-Regolament 1173/2011) ukoll huma koperti mir-Regolament Finanzjarju (bħalissa limitati għal multi imposti mill-Kummissjoni, Artikolu 106). ·It-test dwar id-dħul assenjat huwa mmodifikat sabiex jirrifletti l-kontribuzzjonijiet għal miżuri bħall-faċilità għar-rifuġjati fit-Turkija (l-Artikolu 20(2)). Lista tal-atti settorjali mmodifikati mill-proposta: ·Ir-Regolament tal-Kunsill (KE) Nru 2012/2002 tal-11 ta' Novembru 2002 li jistabilixxi l-Fond ta' Solidarjetà tal-Unjoni Ewropea (ĠU L 311, 14.11.2002, p. 3); ·Ir-Regolament (UE) Nru 1296/2013 tal-Parlament Ewropew u tal-Kunsill tal-11 ta' Diċembru 2013 dwar Programm Ewropew għall-Impjiegi u l-Innovazzjoni Soċjali (‘EaSI’) u li jemenda d-Deċiżjoni Nru 283/2010/UE li tistabbilixxi Faċilità Ewropea ta' Mikrofinanzjament Progress għall-impjiegi u l-inklużjoni soċjali (ĠU L 347 20.12.2013, p. 238); ·Ir-Regolament (UE) Nru 1301/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi, u li jirrevoka r-Regolament (KE) Nru 1080/2006 (ĠU L 347, 20.12.2013, p. 289–302); ·Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347 20.12.2013, p. 320); ·Ir-Regolament (UE) Nru 1304/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Soċjali Ewropew u li jħassar ir-Regolament tal-Kunsill (KE) Nru 1081/2006 (ĠU L 347 20.12.2013, p. 470); ·Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487–548); ·Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549);

·Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347 20.12.2013, p. 608); ·Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671); ·Ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (ĠU L 347, 20.12.2013, p. 855–864); ·Ir-Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u jħassar ir-Regolamenti (KE) Nru 680/2007 u (KE) Nru 67/2010 Test b’relevanza għaż-ŻEE (ĠU L 348, 20.12.2013, p. 129–171); ·Ir-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 dwar il-Fond għal Għajnuna Ewropea għall-Persuni l-Aktar fil-Bżonn (ĠU L 72, 12.3.2014, p. 1-41); ·Ir-Regolament (UE) Nru 283/2014 tal-Parlament Ewropew u tal-Kunsill tal-11 ta' Marzu 2014 dwar linji gwida għal netwerks trans-Ewropej fil-qasam tal-infrastruttura tat-telekomunikazzjoni u li jħassar id-Deċiżjoni Nru 1336/97/KE Test b’rilevanza għaż-ŻEE (ĠU L 86, 21.3.2014, p. 14–26); ·Ir-Regolament (UE) Nru 652/2014 tal-Parlament Ewropew u tal- Kunsill tal-15 ta’ Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal- Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE (ĠU L 189, 27.6.2014, p. 1–32); ·id-Deċiżjoni Nru 541/2014/UE tal-Parlament Ewropew u tal-Kunsill tas- 16 ta' April 2014 li tistabbilixxi Qafas għall-Appoġġ tas-Sorveljanza u l-Insegwiment fl-Ispazju (ĠU L 158, 27.5.2014, p. 227–234). 2016/0282 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit ġenerali tal-Unjoni u li jemenda r-Regolament (KE) Nru 2012/2002, ir-Regolamenti (UE) Nru 1296/2013, (UE) 1301/2013, (UE) Nru 1303/2013, UE Nru 1304/2013, (UE) Nru 1305/2013, (UE) Nru 1306/2013, (UE) Nru 1307/2013, (UE) Nru 1308/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, (UE) Nru 652/2014 tal-Parlament Ewropew u tal-Kunsill u d-Deċiżjoni Nru 541/2014/UE tal-Parlament Ewropew u tal-Kunsill IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 42, 43(2), 46(d), 149, 153(2)(a), 164, 168(4)(b), 172, 175, 177, 178, 189(2), 209(1), 212(2), 322(2) u 349 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Wara li kkunsidraw l-opinjoni tal-Qorti tal-Awdituri, Filwaqt li jaġixxu skont il-proċedura leġiżlattiva ordinarja,

Billi: (1)Peress li wara tliet snin ta’ implimentazzjoni jridu jsiru aktar emendi għar-regoli finanzjarji applikabbli għall-baġit ġenerali tal-Unjoni sabiex jitneħħew il-konġestjonijiet fl-implimentazzjoni billi tiżdied il-flessibbiltà, sabiex tiġi ssimplifikata l-kunsinna għall-partijiet ikkonċernati u għas-servizzi u sabiex jinxteħet fokus akbar fuq ir-riżultati, ir-Regolament (UE, Euratom) Nru 966/2012 tal-Parlament Ewropew u tal-Kunsill għandu jitħassar u jiġi sostitwit minn dan ir-Regolament. (2)Sabiex tonqos il-kumplessità tar-regoli finanzjarji applikabbli għall-baġit ġenerali tal-Unjoni (“il-baġit”) u r-regoli rilevanti jiġu inklużi f’regolament uniku wieħed (“ġabra unika tar-regoli”), ir-Regolament Delegat tal-Kummissjoni (UE) Nru 1268/2012 jinħtieġ li jitħassar. Fl-interess taċ-ċarezza, ir-regoli ewlenin mir-Regolament (UE) Nru 1268/2012 jinħtieġ li jiġu inklużi f’dan ir-Regolament, u jinħtieġ li oħrajn jiġu inklużi fil-gwida għas-servizzi. (3)Il-prinċipji baġitarji fundamentali għandhom jinżammu. Id-derogi mill-prinċipji fundamentali għal oqsma speċifiċi bħar-riċerka, l-azzjonijiet esterni u l-fondi strutturali għandhom jiġu rieżaminati u ssimplifikati sa fejn possibbli, filwaqt li titqies ir-relevanza li għad għandhom, il-valur miżjud tagħhom għall-baġit u l-piż li jimponu fuq dawk involuti. (4)Sa 10 % tal-fondi tal-Istrument għall-Assistenza ta' Qabel l-Adeżjoni (IPA II), l-Istrument Ewropew ta’ Viċinat u l-istrument ta’ finanzjament għall-kooperazzjoni fl-iżvilupp (SKŻ) jistgħu jinżammu mhux allokati fil-bidu tas-sena finanzjarja sabiex jitħalla finanzjament addizzjonali li jwieġeb għal ħtiġijiet kbar imprevisti, sitwazzjonijiet ta’ kriżi ġodda jew bidliet politiċi serji f’pajjiżi terzi, minbarra l-ammonti diġà pprogrammati. Dawn il-fondi mhux allokati, jekk ma jiġux impenjati matul is-sena, jinħtieġ li jiġu riportati permezz ta’ Deċiżjoni tal-Kummissjoni. (5)Ir-regoli dwar ir-riportar għandhom ikunu ppreżentati b’mod aktar ċar, u għandha ssir distinzjoni bejn ir-riporti awtomatiċi u mhux awtomatiċi. (6)Sabiex tiġi ottimizzata l-implimentazzjoni tal-baġit, importanti li jingħata lok għar-riportar u għall-użu ta’ dħul assenjat b’mod estern għall-programm jew għall-azzjoni li jmiss. Għandu jkun possibbli li d-dħul assenjat intern jiġi riportat għal sena waħda biss, ħlief fejn dan ir-Regolament jipprevedi mod ieħor. (7)Ir-regoli li jirregolaw it-trasferimenti tal-approprjazzjonijiet għandhom jippermettu għal flessibbiltà akbar sabiex tiġi żgurata implimentazzjoni aħjar tal-baġit. Għal dak l-għan, importanti li l-Kummissjoni jkollha l-possibbiltà li tiddeċiedi dwar trasferimenti, li jaslu sa 10 % tal-approprjazzjonijiet operazzjonali bejn it-Titoli meta jkunu koperti mill-istess att bażiku. It-trasferimenti mil-linji ta’ sostenn amministrattiv għal-linji operazzjonali korrispondenti għandhom isiru b’mod awtonomu mill-Kummissjoni wkoll. (8)Sabiex titjieb l-aġilità tal-implimentazzjoni ta’ strumenti speċjali, huma neċessarji proċeduri ssimplifikati ta’ mobilizzazzjoni u trasferiment għall-Fond Ewropew ta' Aġġustament għall-Globalizzazzjoni u l-Fond ta' Solidarjetà tal-Unjoni Ewropea. (9)Rigward id-dħul assenjat intern, għandha tiġi introdotta deroga mill-prinċipju ta’ speċifikazzjoni sabiex jitħalla jsir użu ottimali mit-tipi kollha ta’ approprjazzjonijiet disponibbli. F’dan ir-rigward, f’każ li ma jkun hemm ebda ħtieġa identifikata li tippermetti li tali dħul jintuża għall-finijiet li huwa assenjat għalihom, għandu jkun awtorizzat l-użu tiegħu għal skop differenti. (10)L-istituzzjonijiet tal-Unjoni għandhom ikunu jistgħu jaċċettaw kwalunkwe donazzjoni li ssir lill-Unjoni. (11)Għandha tiddaħħal klawżola tal-awtorizzazzjoni sabiex tippermetti sponsorizzar in natura minn persuna ġuridka ta’ avveniment jew attività tal-UE għal skopijiet promozzjonali jew ta’ responsabbiltà soċjali korporattiva. (12)Il-kunċett tal-prestazzjoni fir-rigward tal-baġit tal-UE għandu jiġi ċċarat. Il-prestazzjoni għandha tiġi deskritta bħala applikazzjoni diretta tal-prinċipju ta’ ġestjoni finanzjarja tajba. Għandu jkun hemm rabta bejn il-prestazzjoni, l-iffissar tal-objettivi, l-indikaturi, ir-riżultati u l-ekonomija, l-effiċjenza u l-effettività fl-użu tal-approprjazzjonijiet. Sabiex jiġu evitati kunflitti ma’ oqfsa tal-prestazzjoni eżistenti tal-programmi differenti, ir-referenzi f'termini tat-terminoloġija tal-prestazzjoni għandhom ikunu limitati għal objettivi u l-monitoraġġ tal-progress fil-kisba tagħhom. (13)Il-leġiżlazzjoni tal-Unjoni għandha tkun ta’ kwalità għolja, tiffoka fuq oqsma fejn tipproduċi l-akbar valur miżjud għaċ-ċittadini Ewropej u tkun effettiva u effiċjenti kemm jista’ jkun fl-ilħuq tal-objettivi tal-politika komuni tal-Unjoni. Is-soġġettar tal-programmi ta’ nfiq ġodda u eżistenti u tal-attivitajiet li jinvolvu nfiq sinifikanti għal evalwazzjoni jista’ jgħin sabiex jintlaħqu dawn l-objettivi. (14)Il-prinċipju tat-trasparenza, imnaqqax fl-Artikolu 15 TFUE li jirrikjedi li l-istituzzjonijiet jaħdmu kemm jista' jkun b'mod miftuħ, jimplika li, fil-qasam tal-implimentazzjoni tal-baġit, iċ-ċittadini jkunu jistgħu jsiru jafu fejn, u għal liema skop, ikunu qed jintefqu il-fondi mill-Unjoni. Informazzjoni bħal din trawwem id-dibattitu demokratiku, tikkontribwixxi għall-partiċipazzjoni taċ-ċittadini fil-proċess tat-teħid ta’ deċiżjonijiet tal-Unjoni u ssaħħaħ il-kontroll u l-iskrutinju istituzzjonali fuq in-nefqa tal-Unjoni. Tali objettivi għandhom jinkisbu permezz tal-pubblikazzjoni, idealment bl-użu ta’ għodda moderni ta’ komunikazzjoni, ta’ informazzjoni rilevanti dwar ir-riċevituri kollha tal-fondi tal-Unjoni, li tqis tali interessi leġittimi ta’ kunfidenzjalità u ta’ sigurtà tar-riċevituri kollha u, f'dak li jikkonċerna l-persuni fiżiċi, id-dritt tagħhom għall-privatezza u l-ħarsien tad-dejta personali tagħhom. Għalhekk, l-istituzzjonijiet għandhom jadottaw approċċ selettiv fil-pubblikazzjoni tal-informazzjoni, b'konformità mal-prinċipju tal-proporzjonalità. Id-deċiżjonijiet dwar il-pubblikazzjoni għandhom ikunu bbażati fuq kriterji rilevanti sabiex jipprovdu informazzjoni sinifikanti. (15)L-informazzjoni dwar l-użu tal-fondi tal-Unjoni implimentati b’implimentazzjoni diretta għandha tiġi ppubblikata fuq sit web tal-istituzzjonijiet u għandha tinkludi mill-inqas l-isem, il-post, l-ammont u l-għan tal-fondi. Dik l-informazzjoni għandha tikkunsidra l-kriterji rilevanti bħall-perjodiċità, it-tip u l-importanza tal-miżura. (16)L-isem u l-post tar-riċevituri tal-fondi tal-Unjoni għandhom jiġu ppubblikati għall-premji, għall-għotjiet u għall-kuntratti mogħtija wara l-ftuħ ta’ proċedura pubblika għall-kompetizzjoni, kif inhu l-każ b’mod partikolari għall-kompetizzjonijiet, għas-sejħiet għal proposta u għas-sejħiet għall-offerti, fir-rigward tal-prinċipji tat-TFUE u b’mod partikolari fir-rigward tal-prinċipji tat-trasparenza, tal-proporzjonalità, tat-trattament ugwali u ta’ nondiskriminazzjoni. Barra minn hekk, tali pubblikazzjoni għandha tikkontribwixxi għall-kontroll tal-proċeduri tal-għażla pubblika mill-applikanti mhux magħżula tal-kompetizzjoni. (17)Il-pubblikazzjoni tad-dejta personali li tirreferi għal persuni fiżiċi ma għandhiex taqbeż id-durata li matulha l-fondi jkunu qegħdin jintużaw mir-riċevitur u, għalhekk, għandha titneħħa wara sentejn. Jinħtieġ li l-istess għandu japplika għad-dejta personali li tirreferi għal persuni ġuridiċi li għalihom it-titolu uffiċjali jidentifika persuna fiżika waħda jew iktar. (18)Fil-maġġoranza tal-każijiet koperti minn dan ir-Regolament, il-pubblikazzjoni tikkonċerna persuni fiżiċi. (19)Meta jkunu kkonċernati persuni fiżiċi, tali pubblikazzjoni għandha tiġi kkunsidrata biss f’każ li din tkun tirrispetta l-prinċipju tal-proporzjonalità bejn l-importanza tal-ammont mogħti u l-ħtieġa li jiġi kkontrollat l-aħjar użu tal-fondi. F’dak li jikkonċerna l-persuni fiżiċi, il-pubblikazzjoni tar-reġjun fil-livell NUTS 2 hija konsistenti mal-objettiv tal-pubblikazzjoni tal-benefiċjarji, tiżgura trattament indaqs bejn l-Istati Membri ta’ daqs differenti filwaqt li jiġi rispettat id-dritt tar-riċevituri għal ħajja privata u b’mod partikolari l-protezzjoni tad-dejta personali tagħhom.

(20)Informazzjoni dwar il-boroż ta’ studju u appoġġ dirett ieħor imħallas lil persuni fiżiċi l-aktar fil-bżonn ma għandhiex tiġi ppubblikata. (21)Sabiex jiġi żgurat ir-rispett għall-prinċipju tat-trattament indaqs bejn ir-riċevituri, il-pubblikazzjoni ta’ informazzjoni relatata ma’ persuni fiżiċi għandha tiġi żgurata wkoll skont l-obbligu tal-Istati Membri li jistabbilixxu trasparenza kbira fejn jidħlu kuntratti akbar mill-ammont stabbilit fid-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti ta’ provvista pubblika u kuntratti għal servizzi pubbliċi. (22)L-isem u l-post tar-riċevitur u l-ammont u l-għan tal-fondi ma għandhomx jiġu ppubblikati jekk tali pubblikazzjoni tista’ tipperikola l-integrità tar-riċevitur kif protetta mill-Karta tad-Drittijiet Fundamentali tal-Unjoni Ewropea jew tkun ta’ dannu għall-interessi kummerċjali leġittimi tal-benefiċjarju. (23)F’każ ta’ implimentazzjoni indiretta u kondiviża, għandu jkun f’idejn il-persuni, l-entitajiet jew il-korpi ddeżinjati li jimplimentaw il-fondi tal-Unjoni li jqiegħdu għad-dispożizzjoni l-informazzjoni dwar il-benefiċjarji u l-benefiċjarji finali. Fejn applikabbli, il-livell ta’ dettall u l-kriterji għandhom jiġu ddefiniti fir-regoli speċifiċi għas-settur rilevanti u jistgħu jkunu ddefiniti aktar fil-ftehimet qafas finanzjarji ta’ sħubija. Il-Kummissjoni għandha tqiegħed għad-dispożizzjoni referenza tas-sit web fejn tista’ tinstab informazzjoni dwar ir-riċevituri u r-riċevituri finali. (24)Fl-interess ta’ ċarezza akbar u trasparenza tad-dejta dwar l-istrumenti finanzjarji implimentati b’implimentazzjoni diretta u indiretta, xieraq li l-obbligi ta’ rapportar kollha jinġabru f’dokument ta’ ħidma wieħed mehmuż mal-abbozz ta' baġit. (25)Xieraq li jiġi pprovdut għal possibbiltà li l-Kummissjoni tikkonkludi ftehimiet dwar il-livell ta’ servizz ma’ istituzzjonijiet oħrajn sabiex tiffaċilita l-implimentazzjoni ta’ approprjazzjonijiet amministrattivi u wkoll għal possibbiltà espliċita ta’ konklużjoni ta’ dawn il-ftehimiet bejn id-dipartimenti tal-istituzzjonijiet, il-korpi tal-Unjoni, l-uffiċċji Ewropej, il-korpi jew il-persuni inkarigati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE u l-Uffiċċju tas-Segretarju Ġenerali tal-Bord tal-Gvernaturi tal-iskejjel Ewropej għall-provvista ta’ servizzi, għall-forniment ta’ prodotti, għall-eżekuzzjoni ta’ xogħlijiet jew għall-implimentazzjoni ta’ kuntratti tal-bini. (26)Xieraq li jiġu ddefiniti l-uffiċċji Ewropej u li ssir distinzjoni bejn il-kompiti obbligatorji u dawk mhux obbligatorji tat-tali uffiċċji. Għandha tiddaħħal il-possibbiltà għall-istituzzjonijiet tal-Unjoni, għall-korpi tal-Unjoni u għal uffiċċji Ewropej oħrajn li jiddelegaw setgħat ta’ uffiċjal tal-awtorizzazzjoni lid-direttur tal-uffiċċju Ewropew. L-uffiċċji Ewropej għandu jkollhom ukoll il-possibbiltà li jikkonkludu ftehim dwar il-livell ta’ servizz għall-provvista ta’ servizzi, għall-forniment ta’ prodotti, għall-eżekuzzjoni ta’ xogħlijiet jew għall-implimentazzjoni ta’ kuntratti tal-bini. Xieraq li jiġu stabbiliti regoli speċifiċi għall-forniment ta’ rekords kontabilistiċi, dispożizzjonijiet li jawtorizzaw lill-uffiċjal tal-kontabilità tal-Kummissjoni sabiex jiddelega wħud mill-kompiti tiegħu lill-persunal f’dawk l-uffiċċji u l-proċeduri operazzjonali għall-kontijiet tal-bank li l-uffiċċji Ewropej jistgħu jkunu awtorizzati jiftħu f’isem il-Kummissjoni. (27)Sabiex tkompli titjieb il-kosteffiċjenza tal-aġenziji eżekuttivi u fid-dawl tal-esperjenza prattika miksuba b’korpi oħrajn tal-Unjoni, l-uffiċjal tal-kontabilità tal-Kummissjoni għandu jkun jista’ jiġi inkarigat bil-kompiti kollha jew b’parti mill-kompiti tal-uffiċjal tal-kontabilità tal-aġenzija eżekuttiva. (28)Għal raġunijiet ta’ ċertezza legali, hemm bżonn li jiġi ċċarat li d-diretturi tal-aġenziji eżekuttivi jaġixxu bħala uffiċjal tal-awtorizzazzjoni mid-delegazzjoni meta jimmaniġġja approprjazzjonijiet operazzjonali ta’ programmi delegati lill-aġenzija tagħhom. Sabiex jinkiseb l-effett sħiħ tal-gwadanji fl-effiċjenza li jirriżultaw minn ċentralizzazzjoni globali ta’ ċerti servizzi ta’ appoġġ, għandha tissemma b’mod espliċitu l-possibbiltà li l-aġenziji eżekuttivi jimplimentaw nefqiet amministrattivi. (29)Hemm bżonn li jiġu stabbiliti regoli dwar is-setgħat u r-responsabbiltajiet tal-atturi finanzjarji, b’mod partikolari l-uffiċjal tal-awtorizzazzjoni u l-uffiċjali tal-kontabilità. (30)Il-Parlament Ewropew u l-Kunsill għandhom jiġu infurmati dwar il-ħatra ta’ uffiċjal tal-awtorizzazzjoni b’delega, ta’ awditur intern u ta’ uffiċjal tal-kontabilità jew dwar it-tmiem tad-dmirijiet tiegħu. (31)L-uffiċjali tal-awtorizzazzjoni għandhom ikunu kompletament responsabbli għall-operazzjonijiet kollha ta’ dħul u ta’ nefqa eżegwiti taħt l-awtorità tagħhom, inkluż f’termini tas-sistemi ta’ kontroll intern, u għandhom jinżammu responsabbli għall-azzjonijiet tagħhom, inkluż, fejn hemm bżonn, permezz ta’ proċeduri dixxiplinari. (32)Konsegwentement, għandhom jiġu stabbiliti wkoll il-kompiti, ir-responsabbiltajiet u l-prinċipji tal-proċeduri li jridu jiġu osservati. Hemm bżonn li jiġi pprovdut ukoll li l-uffiċjal tal-awtorizzazzjoni b’delega għandhom jaraw li l-uffiċjali tal-awtorizzazzjoni b’sottodelega u l-persunal tagħhom jirċievu informazzjoni dwar l-istandards ta’ kontroll u l-metodi u t-tekniki rispettivi u li jittieħdu miżuri sabiex jiġi żgurat il-funzjonament tas-sistema ta’ kontroll li għandha tieħu post l-obbligu li jiġi stabbilit kodiċi speċifiku ta’ standards professjonali applikabbli għal verifiki finanzjarji biss. Ir-responsabbiltajiet meħudin jingħata kont tagħhom f’rapport annwali lill-istituzzjoni u r-rapport għandu jkun fih l-informazzjoni finanzjarja u ta' ġestjoni meħtieġa sabiex jappoġġja d-dikjarazzjoni ta’ garanzija tal-uffiċjal tal-awtorizzazzjoni b’delega dwar it-twettiq ta’ dmirijietu, inkluża l-informazzjoni dwar il-prestazzjoni ġenerali tal-operazzjonijiet imwettqin. Id-dokumenti ta’ prova relatati mal-operazzjonijiet imwettqa għandhom jinżammu. Fl-aħħar nett, il-forom diversi kollha ta’ proċeduri nnegozjati għall-għoti tal-kuntratti pubbliċi għandhom, minħabba li dawk il-kuntratti jirrappreżentaw derogi mill-proċeduri normali ta’ għoti, ikunu s-suġġett ta’ rapport speċjali lill-istituzzjoni u ta’ komunikazzjoni lill-Parlament Ewropew u lill-Kunsill. (33)Għandu jiġi kkunsidrat ir-rwol doppju tad-delega tal-Kap tal-Unjoni, u tad-deputati tagħhom fin-nuqqas tagħhom, bħala uffiċjal tal-awtorizzazzjoni b’sottodelega għas-Servizz Ewropew għall-Azzjoni Esterna (minn hawn ’il quddiem “SEAE”) u, fir-rigward ta’ approprjazzjonijiet operazzjonali, għall-Kummissjoni. (34)Id-delega tas-setgħat tal-implimentazzjoni tal-baġit mill-Kummissjoni dwar l-approprjazzjonijiet operazzjonali tat-taqsima tagħha stess lid-deputati Kapijiet tad-Delegi hija ristretta għal sitwazzjonijiet li fihom it-twettiq ta’ dawn il-kompiti mid-deputati Kapijiet tad-Delegazzjonijiet ikun strettament neċessarju sabiex tiġi żgurata kontinwità tal-operat fin-nuqqas tal-Kapijiet tad-Delegazzjonijiet. Id-deputati Kapijiet tad-Delegazzjonijiet ma jistgħux jeżerċitaw dawn is-setgħat fuq bażi sistematika jew għal raġunijiet ta’ qsim tax-xogħol intern. (35)L-uffiċjal tal-kontabilità jibqa reponsabbli għal-eżekuzzjoni xierqa tal-pagamenti, il-ġbir tad-dħul u l-irkupru tal-ammonti riċevibbli. Jimmaniġġja t-teżor, il-kontijiet tal-bank u l-fajls ta’ partijiet terzi, iżomm il-kontijiet u huwa responsabbli għat-tfassil tad-dikjarazzjonijiet finanzjarji tal-istituzzjoni. L-uffiċjal tal-kontabilità tal-Kummissjoni huwa l-unika persuna li hija intitolata li tiddefinixxi r-regoli tal-kontabilità u t-tabelli tal-kontijiet armonizzati, filwaqt li l-uffiċjali tal-kontabilità tal-istituzzjonijiet kollha l-oħrajn tal-Unjoni jiddefinixxu l-proċeduri tal-kontabilità applikabbli fl-istituzzjonijiet tagħhom. (36)Għandhom jiġu stabbiliti wkoll l-arranġamenti għall-ħatra u għat-tmiem tad-dmirijiet tal-uffiċjal tal-kontabilità. (37)Xieraq li l-uffiċjal tal-kontabilità jistabbilixxi proċeduri sabiex jiżgura li l-kontijiet miftuħin għar-rekwiżiti tal-immaniġġjar ta’ flus u l-kontijiet għall-antiċipi mhumiex f’sitwazzjoni midjuna. (38)Għandhom jiġu stipulati wkoll il-kundizzjonijiet għall-użu tal-kontijiet għall-antiċipi, sistema ta’ ġestjoni li tikkostitwixxi eċċezzjoni għall-proċeduri baġitarji normali, filwaqt li għandhom jiġu stabbiliti l-kompiti u r-responsabbiltajiet tal-amministraturi tal-imprest, kif ukoll dawk tal-uffiċjal tal-awtorizzazzjoni u tal-uffiċjal tal-kontabilità b’rabta mal-kontroll tal-kontijiet għall-antiċipi. Il-Parlament Ewropew u l-Kunsill għandhom jiġu infurmati dwar kull ħatra jew tmiem tad-dmirijiet. Għal raġunijiet ta’ effiċjenza, għandhom jiġu stabbiliti kontijiet għall-antiċipi fid-delegazzjonijiet tal-Unjoni, għal approprjazzjonijiet kemm mill-Kummissjoni kif ukoll mit-taqsimiet tal-baġit relatati mas-SEAE. Xieraq ukoll li f’ċerti kundizzjonijiet ikun awtorizzat l-użu ta’ kontijiet għall-antiċipi fid-delegazzjoni tal-Unjoni għal ħlasijiet ta’ ammonti limitati bi proċeduri baġitarji. Rigward il-ħatra ta’ amministraturi tal-imprest, intwera li hemm bżonn li dawn jingħażlu anki minn fost il-persunal imħaddem mill-Kummissjoni fil-qasam ta’ operazzjonijiet ta’ għajnuna għall-immaniġġjar ta’ kriżijiet u ta’ għajnuna umanitarja kull meta ma jkunx hemm persunal statutorju tal-Kummissjoni disponibbli. (39)Sabiex jittieħed kont tas-sitwazzjoni fil-qasam tal-operazzjonijiet ta’ għajnuna umanitarja kull meta ma jkun hemm ebda persunal statutorju rispettiv tal-Kummissjoni disponibbli u jkun hemm diffikultajiet tekniċi sabiex l-impenji legali kollha jiġu ffirmati mill-uffiċjal tal-awtorizzazzjoni responsabbli, għandu jkun awtorizzat li l-persunal imħaddem mill-Kummissjoni f’dak il-qasam jiffirma impenji legali ta’ valur baxx ħafna li jasal sa EUR 2 500 li jkunu marbutin ma’ pagamenti eżegwiti mill-kontijiet għall-antiċipi, u li l-Kapijiet tad-delegazzjonijiet tal-Unjoni jew id-deputati tagħhom jiffirmaw impenji legali fuq l-ordni tal-uffiċjal tal-awtorizzazzjoni responsabbli.

(40)Ladarba jkunu ġew definiti l-kompiti u r-responsabbiltajiet ta’ kull attur finanzjarju, huma jistgħu jinżammu responsabbli biss skont il-kundizzjonijiet stipulati fir-Regolamenti tal-Persunal għall-Uffiċjali u l-Kondizzjonijiet tal-Impjieg Applikabbli għall-Aġenti l-Oħra tal-Unjoni. Fl-istituzzjonijiet tal-Unjoni twaqqfu l-bordijiet speċjalizzati dwar l-irregolaritajiet finanzjarji, iżda minħabba n-numru limitat ta’ każijiet sottomessi lilhom u għal raġunijiet ta’ effiċjenza, xieraq li l-funzjonijiet tagħhom jiġu ttrasferiti għall-bord interistituzzjonali li għadu kemm twaqqaf bil-għan li jivvaluta t-talbiet u joħroġ rakkomandazzjonijiet dwar l-impożizzjoni ta’ sanzjonijiet amministrattivi (esklużjoni u penali finanzjarja) riferiti lilu mill-Kummissjoni jew minn istituzzjonijiet u korpi oħrajn tal-Unjoni. Dan it-trasferiment għandu wkoll l-għan li jevita xogħol doppju u li jimmitiga r-riskji ta’ rakkomandazzjonijiet jew opinjonijiet kontradittorji, f’każijiet li fihom ikunu involuti kemm attur ekonomiku kif ukoll membru tal-persunal tal-UE. Għandha tinżamm il-proċedura li permezz tagħha uffiċjal tal-awtorizzazzjoni jista’ jfittex konferma ta’ struzzjoni li dak l-uffiċjali jqis li tkun irregolari jew li tmur kontra l-prinċipju ta’ ġestjoni finanzjarja tajba u b’hekk jinħeles minn kull responsabbiltà. Il-kompożizzjoni ta’ dan il-bord għandha tiġi mmodifikata meta jaqdi dan ir-rwol. (41)Rigward id-dħul, hemm bżonn li jiġu indirizzati l-aġġustamenti negattivi tar-riżorsi proprji koperti mir-Regolament tal-Kunsill dwar it-tqegħid għad-dispożizzjoni tar-riżorsi proprji tal-Unjoni Ewropea. Ħlief għall-każ speċjali ta’ riżorsi proprji, hemm bżonn li jinżammu l-kompiti u l-kontrolli li jaqgħu taħt ir-responsabbiltà tal-uffiċjali tal-awtorizzazzjoni fl-istadji differenti tal-proċedura: l-istabbiliment tal-istima tal-ammonti riċevibbli, l-ordni ta’ rkupru, il-ħruġ tan-nota ta’ debitu li tinforma lid-debitur li ġie stabbilit l-ammont riċevibbli, il-kalkolu ta’ kwalunkwe mgħax ta’ inadempjenza dovut u d-deċiżjoni, fejn meħtieġa, li jiġi rrinunzjat intitolament soġġett għall-kriterji li jiggarantixxu l-konformità mal-ġestjoni finanzjarja tajba sabiex jiġi żgurat il-ġbir effiċjenti tad-dħul. (42)L-uffiċjal tal-awtorizzazzjoni għandu jkun jista’ jirrinunzja b’mod totali jew parzjali għall-irkupru ta’ ammont riċevibbli stabbilit meta d-debitur ikun daħal f’xi wieħed mill-proċedimenti ta’ insolvenza ddefiniti mir-Regolament (UE) 2015/848 tal-Parlament Ewropew u tal-Kunsill tal-20 ta’ Mejju 2015 dwar il-proċedimenti ta’ insolvenza, b’mod partikolari f’każijiet ta’ arranġamenti ġudizzjarji, kompożizzjonijiet u proċedimenti analogi. (43)Għandhom jiġu applikati dispożizzjonijiet speċifiċi dwar il-proċeduri tal-aġġustament jew it-tħassir ta’ stima ta’ ammont riċevibbli. (44)Minħabba l-iżviluppi riċenti fis-swieq finanzjarji u r-rata tal-BĊE applikata għall-operazzjonijiet ta’ rinfinanzjament ewlenin tiegħu, hemm bżonn li jiġu riveduti d-dispożizzjonijiet dwar ir-rata tal-imgħax għal multi jew għal penali oħrajn sabiex jiġi pprovdut għal regoli f’każijiet ta’ rata tal-imgħax negattiva. (45)Sabiex tkun riflessa n-natura speċifika ta’ riċevibbli li jikkonsistu f’multi jew penali oħrajn imposti mill-Istituzzjonijiet skont it-TFUE jew it-Trattat tal-Euratom, hemm bżonn li jiddaħħlu dispożizzjonijiet speċifiċi dwar ir-rati tal-imgħax applikabbli fuq ammonti dovuti iżda li għadhom ma tħallsux, f’każ li tali ammonti jiżdiedu mill-Qorti tal-Ġustizzja tal-Unjoni Ewropea. (46)Ir-regoli dwar l-irkupru għandhom jiġu kemm iċċarati kif ukoll imsaħħin. B’mod partikolari, għandu jiġi speċifikat li l-uffiċjal tal-kontabilità għandu jirkupra l-ammonti billi jpaċihom ukoll kontra ammonti dovuti lid-debitur minn aġenzija eżekuttiva meta jimplimenta l-baġit tal-Unjoni. (47)Għall-fini ta’ sigurtà legali, għandhom jiġu ddefiniti r-regoli dwar meta għandha tintbagħat nota ta’ debitu. (48)Sabiex tiġi żgurata l-ġestjoni tal-assi filwaqt li tiġi ġġenerata wkoll remunerazzjoni finanzjarja, jeħtieġ li l-ammonti jissarrfu proviżorjament, bħal multi ta’ kompetizzjonijiet li jkunu qegħdin jiġu kkontestati, investiti f’assi finanzjarji, u li tiġi ddeterminata l-assenjazzjoni tar-redditu fuqhom. Peress li l-Kummissjoni mhijiex l-unika istituzzjoni li hija intitolata timponi multi jew penali oħrajn, hemm bżonn li jiġu stabbiliti dispożizzjonijiet dwar multi jew penali oħrajn imposti minn istituzzjonijiet oħrajn u li jiġu stabbiliti regoli għall-irkupru tagħhom li għandhom ikunu ekwivalenti għall-multi jew għall-penali imposti mill-Kummissjoni. (49)Sabiex jiġi żgurat li l-Kummissjoni jkollha l-informazzjoni kollha meħtieġa għall-adozzjoni tad-deċiżjonijiet ta’ finanzjament, jeħtieġ li jiġu stabbiliti r-rekwiżiti minimi għall-kontenut tad-deċiżjonijiet ta’ finanzjament fuq għotjiet, akkwisti, fondi fiduċjarji, premjijiet, strumenti finanzjarji, faċilitajiet ta’ taħlit u garanziji baġitarji. Fl-istess ħin, sabiex tingħata perspettiva aktar fit-tul lir-riċevituri potenzjali, hemm bżonn li jkun permess li d-deċiżjonijiet ta’ finanzjament jiġu adottati għal aktar minn sena iżda l-implimentazzjoni tkun soġġetta għad-disponibbiltà tal-approprjazzjonijiet baġitarji għas-sena rispettiva. Sabiex tiġi stabbilita perspettiva aktar fit-tul bħal din, hemm bżonn li jitnaqqas in-numru tal-elementi meħtieġa għad-deċiżjoni ta’ finanzjament. Bl-għan ta’ simplifikazzjoni, id-deċiżjoni ta’ finanzjament għandha tkun tikkostitwixxi fl-istess ħin programm annwali jew pluriennali. Peress li l-kontribuzzjoni lill-korpi msemmija fl-Artikoli 69 u 70 diġà hija stabbilita fil-baġit annwali, ma għandux ikun hemm bżonn li tiġi adottata deċiżjoni ta’ finanzjament speċifika f’dan ir-rigward. (50)Fir-rigward tan-nefqa, għandhom jiġu definiti kemm ir-relazzjoni bejn id-deċiżjonijiet ta’ finanzjament, l-impenji globali u l-impenji individwali, kif ukoll il-kunċetti ta’ impenn baġitarju u legali tan-nefqa għandhom jiġu ċċarati sabiex jiġi stabbilit qafas ċar għall-fażijiet differenti tal-implimentazzjoni tal-baġit. (51)Sabiex b’mod partikolari jitqies l-għadd ta’ impenji legali konklużi fid-delegazzjonijiet u fir-rappreżentazzjonijiet tal-Unjoni u ċ-ċaqliq fir-rata tal-kambju esperjenzat minnhom, l-impenji proviżorji għandhom ikunu possibbli wkoll f’każijiet li fihom ir-riċevituri finali u l-ammonti jkunu magħrufin. (52)Sabiex isir użu aħjar mill-approprjazzjonijiet imqegħdin għad-dispożizzjoni għall-implimentazzjoni ta’ azzjonijiet esterni, il-limitu ta’ żmien li matulu jistgħu jsiru l-impenji legali individwali fuq il-bażi ta’ impenn baġitarju globali għandu jitneħħa flimkien mal-obbligu li jiġi konkluż ftehim ta’ kontribuzzjoni sal-31 ta’ Diċembru tas-sena n+1 f’każijiet li fihom ftehim ta’ finanzjament ma’ pajjiż terz jippreżenta l-impenn baġitarju globali li jkopri l-ftehim ta’ kontribuzzjoni wkoll. (53)Rigward it-tipoloġija tal-pagmenti li jistgħu jsiru mill-uffiċjali tal-awtorizzazzjoni , għandha tiġi pprovduta kjarifika tad-diversi tipi ta’ pagamenti, skont il-prinċipju ta’ ġestjoni finanzjarja tajba. Ir-regoli għall-ikklerjar tal-pagamenti tal-prefinanzjament għandhom jiġu ċċarati aktar b’mod partikolari għal sitwazzjonijiet li fihom ma jkunx possibbli kklerjar interim. Għal dan l-għan, għandhom jiddaħħlu dispożizzjonijiet xierqa fl-impenji legali ffirmati. (54)Jinħtieġ li dan ir-Regolament jistipula li l-pagamenti jridu jsiru fi ħdan limitu ta’ żmien speċifikat u li f’każ ta’ nuqqas ta’ rispett ta’ dan il-limitu ta’ żmien, il-kredituri se jkunu intitolati għal imgħaxijiet ta’ inadempjenza li jiġu ddebitati lill-baġit, bl-eċċezzjoni tal-Istati Membri, u l-Bank Ewropew tal-Investiment u l-Bank Ewropew tal-Investiment introdotti ġodda. (55)Huwa kkunsidrat xieraq li jiġu integrati d-dispożizzjonijiet dwar il-validazzjoni u l-awtorizzazzjoni tan-nefqa f’artikolu wieħed u li tiddaħħal definizzjoni tad-diżimpenji. Peress li t-tranżazzjonijiet jitwettqu f’sistemi kompjuterizzati, il-kunċett ta’ “ffirmar” ta’ kupun ‘mgħoddi għall-ħlas’” ġie sostitwit minn “firma b’sigurtà elettronika” ħlief f’numru limitat ta’ każijiet. Huwa neċessarju wkoll li jiġi ċċarat li l-validazzjoni tan-nefqa tapplika għall-kostijiet kollha eliġibbli, jiġifieri anki dawk li mhumiex assoċjati ma' talba għall-ħlas, li huwa l-każ għall-ikklerjar tal-prefinanzjament. (56)Sabiex tonqos il-kumplessità, jiġu ssimplifikati r-regoli eżistenti u titjieb iċ-ċarezza ta’ dan ir-Regolament, għandhom jiġu stabbiliti regoli komuni għal aktar minn strument ta’ implimentazzjoni tal-baġit wieħed. Għal dawk ir-raġunijiet, ċerti dispożizzjonijiet għandhom jiġu raggruppati, l-għażla tal-kliem u l-kamp ta’ applikazzjoni ta’ dispożizzjonijiet oħrajn għandhom jiġu allinjati u ripetizzjonijiet u kontroreferenzi żejda għandhom jitneħħew. (57)Għandha tinxteħet enfasi akbar fuq il-prestazzjoni u r-riżultati. Għaldaqstant huwa xieraq li tiġi ddefinita forma addizzjonali ta’ finanzjament li mhijiex marbuta mal-kostijiet tal-operazzjonijiet rilevanti minbarra l-forom ta’ kontribuzzjoni tal-Unjoni diġà ferm stabbiliti (rimborż tal-kostijiet eliġibbli fil-fatt imġarrbin, finanzjament ta’ kostijiet unitarji, ta’ somom f’daqqa u ta’ rata fissa). Din il-forma ta’ finanzjament għandha tkun ibbażata fuq l-issodisfar ta’ ċerti kundizzjonijiet ex ante jew inkella fuq il-kisba ta’ riżultati mkejlin b'referenza għat-tragwardi stabbiliti preċedentement jew permezz ta’ indikaturi tal-prestazzjoni. (58)Meta l-Kummissjoni twettaq valutazzjonijiet tal-kapaċità operazzjonali u finanzjarja tar-riċevituri ta’ fondi tal-UE jew tas-sistemi u tal-proċeduri tagħhom, għandha tkun kapaċi tiddependi fuq il-valutazzjonijiet diġà mwettqin minn entitajiet jew donaturi oħrajn bħal organizzazzjonijiet internazzjonali, sabiex tevita valutazzjonijiet duplikati tal-istess riċevituri. Il-possibbiltà ta’ kontrodipendenza fuq valutazzjonijiet imwettqin minn entitajiet oħrajn għandha tintuża meta dawn il-valutazzjonijiet ikunu saru fir-rigward ta’ kundizzjonijiet ekwivalenti għal dawk stipulati f’dan ir-Regolament għall-metodu ta’ implimentazzjoni applikabbli. Għaldaqstant, sabiex titrawwem kontrodipendenza fuq il-valutazzjonijiet fost id-donaturi, il-Kummissjoni għandha tippromwovi r-rikonoxximent ta’ standards aċċettati f’livell internazzjonali jew l-aħjar prattiki internazzjonali. (59)Importanti wkoll li jiġi evitat li r-riċevituri ta’ fondi tal-UE jiġu awditjati diversi drabi minn entitajiet differenti dwar l-użu ta’ dawn il-fondi. Għaldaqstant hemm bżonn li tkun prevista l-possibbiltà ta’ dipendenza fuq awditi diġà mwettqin minn awdituri indipendenti diment li jkunu bbażati fuq standards aċċettati f’livell internazzjonali, li jipprovdu garanzija raġonevoli, u li jkunu twettqu fuq id-dikjarazzjonijiet u r-rapporti finanzjarji li jistipulaw l-użu tal-kontribuzzjoni tal-Unjoni. Imbagħad dawn l-awditi għandhom jifformaw il-bażi tal-garanzija kumplessiva fuq l-użu tal-fondi tal-UE.

(60)Huwa importanti li l-Istati Membri jkunu jistgħu jitolbu li r-riżorsi allokati lilhom permezz ta’ implimentazzjoni kondiviża jiġu ttrasferiti fil-livell tal-Unjoni u jiġu implimentati mill-Kummissjoni f’implimentazzjoni diretta jew indiretta, fejn possibbli għall-benefiċċju tal-Istat Membru kkonċernat. B'hekk jiġi ottimizzat l-użu ta’ dawn ir-riżorsi u tal-istrumenti stabbiliti skont dan ir-Regolament jew skont Regolamenti settorjali speċifiċi inkluż ir-Regolament tal-FEIS, li għalihom l-Istati Membri jitolbu t-trasferiment ta’ dawn ir-riżorsi. Sabiex tiġi ggarantita implimentazzjoni effiċjenti ta’ dawn l-istrumenti, hemm bżonn li jkun previst li meta r-riżorsi jiġu ttrasferiti lil strumenti stabbiliti skont dan ir-Regolament jew skont Regolamenti settorjali speċifiċi inkluż ir-Regolament FEIS, għandhom ikunu japplikaw ir-regoli ta’ dawk ir-regolamenti. (61)Sabiex tipprovdi għal mekkaniżmu ta’ kooperazzjoni fit-tul mar-riċevituri tal-finanzjament tal-Unjoni, għandu jkun hemm provvediment għall-possibbiltà li jiġu ffirmati ftehimiet qafas ta’ sħubija finanzjarja. Il-ftehimiet qafas ta’ sħubija finanzjarja għandhom jiġu implimentati permezz ta’ għotjiet jew permezz ta’ ftehimiet ta’ kooperazzjoni ma’ entitajiet li jimplimentaw fondi tal-Unjoni. Għal dan il-għan, il-kontenut minimu ta' tali ftehimiet għandu jiġi speċifikat. Il-ftehimiet qafas ta’ sħubija finanzjarja ma għandhomx jillimitaw l-aċċess għall-finanzjament tal-Unjoni indebitament. (62)Il-kundizzjonijiet u l-proċeduri għas-sospensjoni, għat-terminazzjoni u għat-tnaqqis tal-kontribuzzjoni tal-Unjoni għandhom jiġu armonizzati fl-istrumenti ta’ implimentazzjoni tal-baġit differenti (pereżempju għotjiet, akkwist, implimentazzjoni indiretta, premji, eċċ.). Għandhom jiġu ddefiniti r-raġunijiet għal tali sospensjoni, terminazzjoni jew tnaqqis. (63)Jinħtieġ li dan ir-Regolament jistabbilixxi perjodi standard għaż-żamma mir-riċevituri ta’ dokumenti relatati mal-kontribuzzjonijiet mill-Unjoni sabiex jiġu evitati rekwiżiti kuntrattwali diverġenti jew sproporzjonati filwaqt li xorta jipprovdu biżżejjed żmien lill-Kummissjoni, lill-Uffiċċju Ewropew Kontra l-Frodi u lill-Qorti tal-Awdituri sabiex jiksbu aċċess għal tali data u dokumenti u jwettqu l-kontrolli u l-awditi ex post. Barra minn hekk, il-parteċipanti u r-riċevituri għandhom ikunu obbligati jikkooperaw fil-protezzjoni tal-interess finanzjarju tal-Unjoni. (64)Sabiex tiġi pprovduta informazzjoni adegwata lill-parteċipanti u lir-riċevituri u sabiex jiġi żgurat li jkollhom il-possibbiltà li jeżerċitaw id-dritt ta’ difiża tagħhom, dan ir-Regolament għandu jippermetti lill-parteċipanti u lir-riċevituri jissottomettu l-osservazzjonijiet tagħhom qabel ma jadottaw xi miżura li taffettwa b’mod avvers id-drittijiet tagħhom u jkunu informati dwar il-mezzi ta’ rimedju li jistgħu jħaddmu sabiex jikkontestaw miżura bħal din. (65)Sabiex ikunu mħarsa l-interessi finanzjarji tal-Unjoni, il-Kummissjoni għandha twaqqaf sistema unika ta’ identifikazzjoni bikrija u ta’ esklużjoni. (66)Is-sistema ta’ identifikazzjoni bikrija u ta’ esklużjoni għandha tapplika għal parteċipanti, għal riċevituri, għal entitajiet li l-kandidat jew l-offerent biħsiebu joqgħod fuq il-kapaċità tagħhom jew għal sottokuntratturi ta’ kuntrattur, għal kwalunkwe persuna jew entità li tirċievi fondi tal-Unjoni fejn il-baġit ikun implimentat b’implimentazzjoni diretta, għal kwalunkwe persuna jew entità li tirċievi fondi tal-Unjoni permezz ta’ strumenti finanzjarji implimentati b’mod dirett u parteċipanti jew benefiċjarji ta’ entitajiet li jimplimentaw il-baġit permezz ta’ implimentazzjoni kondiviża. (67)Għandu jiġi ċċarat li meta deċiżjoni li tiġi rreġistrata persuna jew entità fis-sistema ta’ identifikazzjoni bikrija jew ta’ esklużjoni tittieħed fuq il-bażi tas-sitwazzjonijiet ta’ esklużjoni ta’ persuna fiżika jew ġuridika li hija membru tal-korp amministrattiv, maniġerjali jew superviżorju ta’ dik il-persuna jew l-entità, jew li għandha setgħat ta’ rappreżentazzjoni, ta’ deċiżjoni jew ta’ kontroll fir-rigward ta’ dik il-persuna jew l-entità jew persuna fiżika jew ġuridika li tassumi responsabbiltà illimitata għad-djun ta’ dik il-persuna jew l-entità jew persuna fiżika li hija essenzjali għall-għoti jew għall-implimentazzjoni tal-impenn legali, l-informazzjoni rreġistrata fil-bażi ta’ dejta għandha tkun tinkludi l-informazzjoni dwar dawn il-persuni. (68)Id-deċiżjoni ta’ esklużjoni ta’ persuna jew entità mill-parteċipazzjoni fi proċeduri ta’ għoti jew l-impożizzjoni ta' penali finanzjarja u d-deċiżjoni li tiġi ppubblikata l-informazzjoni marbuta għandha tittieħed mill-uffiċjal tal-awtorizzazzjoni responsabbli, fid-dawl tal-awtonomija tiegħu fi kwistjonijiet amministrattivi. Fin-nuqqas ta' sentenza finali jew deċiżjoni amministrattiva finali u f'każijiet marbuta ma' ksur serju tal-kuntratt, l-uffiċjali tal-awtorizzazzjoni responsabbli għandhom jieħdu d-deċiżjoni tagħhom wara li jikkunsidraw ir-rakkomandazzjoni tal-bord fuq il-bażi ta’ klassifikazzjoni preliminari fil-liġi. Il-bord għandu jivvaluta wkoll id-durata tal-esklużjoni f' każijiet fejn id-durata ma tkunx ġiet stabbilita permezz ta' sentenza finali jew permezz ta’ deċiżjoni amministrattiva finali. (69)Ir-rwol tal-bord għandu jkun li jiżgura t-tħaddim koerenti tas-sistema ta' esklużjoni. Il-bord għandu jkun magħmul minn president permanenti, rappreżentanti tal-Kummissjoni u rappreżentant tal-uffiċjal tal-awtorizzazzjoni responsabbli. (70)Il-klassifikazzjoni preliminari fil-liġi ma tippreġudikax il-valutazzjoni finali tal-aġir tal-persuna jew tal-entità kkonċernata mill-awtoritajiet kompetenti tal-Istati Membri skont il-liġi nazzjonali. Għalhekk, ir-rakkomandazzjoni tal-bord, kif ukoll id-deċiżjoni tal-uffiċjal tal-awtorizzazzjoni responsabbli, għandhom jiġu riveduti wara n-notifika ta' din il-valutazzjoni finali. (71)Persuna jew entità għandha tiġi eskluża mill-uffiċjal tal-awtorizzazzjoni responsabbli meta tinqata’ sentenza finali jew tittieħed deċiżjoni amministrattiva finali f'każ ta’ mġiba professjonali ħażina serja, nonkonformità, kemm jekk intenzjonata jew le, mal-obbligi marbuta mal-ħlas tal-kontribuzzjonijiet tas-sigurtà soċjali jew il-ħlas tat-taxxi, frodi li jaffettwa l-baġit, korruzzjoni, parteċipazzjoni f'organizzazzjoni kriminali, ħasil tal-flus, finanzjament tat-terroriżmu, reati relatati mat-terroriżmu, tħaddim tat-tfal jew forom oħra ta' traffikar tal-bnedmin jew irregolarità. Għandha tiġi eskluża wkoll fil-każ ta' ksur serju ta' impenn legali jew falliment. (72)Meta jkun qed jiddeċiedi dwar l-esklużjoni jew l-impożizzjoni ta' penali finanzjarja u dwar il-pubblikazzjoni tagħha jew dwar iċ-ċaħda ta' persuna jew ta’ entità, l-uffiċjal tal-awtorizzazzjoni responsabbli għandu jiżgura konformità mal-prinċipju tal-proporzjonalità billi jqis b'mod partikolari s-serjetà tas-sitwazzjoni, l-impatt baġitarju tagħha, iż-żmien li għadda mill-aġir rilevanti, id-durata tagħha u r-rikorrenza tagħha, l-intenzjoni jew il-livell ta' negliġenza u l-livell ta' kollaborazzjoni tal-persuna jew tal-entità mal-awtorità kompetenti rilevanti dwar l-investigazzjoni u l-kontribut tagħha għall-investigazzjoni. (73)L-uffiċjal tal-awtorizzazzjoni responsabbli għandu jkun jista' wkoll jeskludi lil persuna jew entità meta persuna fiżika jew ġuridika li tassumi responsabbiltà illimitata għad-djun ta' dak l-attur ekonomiku tkun falluta jew f'sitwazzjoni simili ta' insolvenza jew fejn dik il-persuna fiżika jew ġuridika tonqos milli tikkonforma mal-obbligi tagħha li tħallas il-kontribuzzjonijiet tas-sigurtà soċjali jew it-taxxi, meta tali sitwazzjonijiet iħallu impatt fuq is-sitwazzjoni finanzjarja tal-attur ekonomiku. (74)Persuna jew entità ma għandhiex tkun soġġetta għal deċiżjoni ta' esklużjoni meta tkun ħadet miżuri ta' rimedju, u b'hekk tkun uriet li tista' tiġi fdata. Dik il-possibbiltà ma għandhiex tapplika f'każ tal-aktar attivitajiet kriminali serji. (75)Fid-dawl tal-prinċipju tal-proporzjonalità, għandhom jiġu speċifikati l-każijiet li fihom penali finanzjarja tista' tiġi imposta bħala alternattiva għall-esklużjoni u l-każijiet li fihom is-serjetà tal-aġir tal-benefiċjarju kkonċernat meta jkun ipprova indebitament jikseb fondi tal-Unjoni tiġġustifika l-impożizzjoni ta' penali finanzjarja apparti l-esklużjoni sabiex jiġi żgurat effett deterrenti. Għandha tiġi ddefinita wkoll il-penali finanzjarja minima u massima li tista' tiġi imposta mill-awtorità kontraenti. (76)Penali finanzjarja għandha tiġi imposta biss fuq benefiċjajru u mhux fuq parteċipant peress li l-ammont tal-penali finanzjarja li ser tiġi imposta tkun ikkalkolata fuq il-bażi tal-valur tal-impenn legali inkwistjoni. (77)Il-possibbiltà li jiġu applikati penali amministrattivi u/jew finanzjarji fuq bażi regolatorja hija indipendenti mill-possibbiltà li jiġu applikati penali kuntrattwali, bħal danni likwidati u għandha tiġi nnutata. (78)Id-durata tal-esklużjoni għandha tkun limitata fiż-żmien, bħal fil-każ tad-Direttiva 2014/24/UE u għandha tirrispetta l-prinċipju tal-proporzjonalità. (79)Jeħtieġ li jiġu determinati d-data tal-bidu u d-durata tal-perjodu ta' limitazzjoni għall-impożizzjoni ta' sanzjonijiet amministrattivi.

(80)Huwa importanti li jkun jista' jissaħħaħ l-effett ta' deterrent miksub permezz tal-esklużjoni jew tal-penali finanzjarja. F'dak ir-rigward, l-effett ta' deterrent għandu jissaħħaħ bil-possibbiltà li tiġi ppubblikata l-informazzjoni marbuta mal-esklużjoni u/jew il-penali finanzjarja, b'rispett sħiħ tar-rekwiżiti ta' protezzjoni tad-dejta stipulati fir-Regolament (KE) Nru 45/2001 tal-Parlament Ewropew u tal-Kunsill (6) u fid-Direttiva 95/46/KE tal-Parlament Ewropew u tal-Kunsill (7). Dan għandu jikkontribwixxi sabiex jiżgura li ma jirrepetix ruħu l-istess aġir. Għal raġunijiet ta' ċertezza legali u f'konformità mal-prinċipju tal-proporzjonalità għandu jiġi speċifikat f'liema sitwazzjonijiet ma għandhiex issir pubblikazzjoni. Fl-evalwazzjoni tiegħu, l-uffiċjal tal-awtorizzazzjoni responsabbli għandu jikkunsidra kull rakkomandazzjoni tal-bord. Sa fejn huma kkonċernati l-persuni fiżiċi, id-dejta personali għandha tiġi ppubblikata biss f'każijiet eċċezzjonali ġġustifikati mis-serjetà tal-aġir jew l-impatt tiegħu fuq l-interessi finanzjarji tal-Unjoni. (81)L-informazzjoni relatata ma’ esklużjoni jew ma’ penali finanzjarja għandha tiġi ppubblikata biss fil-każ ta' mġiba professjonali ħażina serja, frodi, nuqqasijiet sinifikanti fil-ħarsien tal-obbligi ewlenin ta' kuntratt iffinanzjat mill-baġit jew irregolarità. (82)Il-kriterji għall-esklużjoni għandhom ikunu separati b'mod ċar mill-kriterji li jwasslu għal ċaħda possibbli minn proċedura partikolari. (83)L-informazzjoni dwar l-identifikazzjoni bikrija ta' riskji u dwar l-impożizzjoni ta' sanzjonijiet amministrattivi fuq persuna ta’ entità għandha tiġi ċċentralizzata. Għal dak l-għan, informazzjoni relatata għandha tinħażen f'bażi ta' dejta maħluqa u mħaddma mill-Kummissjoni bħala sidt is-sistema ċentralizzata. Dik is-sistema għandha taħdem f'konformità sħiħa mad-dritt għall-privatezza u l-protezzjoni tad-dejta personali. (84)Filwaqt li l-ħolqien u t-tħaddim tas-sistema unika ta' identifikazzjoni bikrija u ta’ esklużjoni għandha tkun ir-responsabbiltà tal-Kummissjoni, istituzzjonijiet u korpi oħrajn, kif ukoll l-entitajiet kollha li jimplimentaw il-baġit permezz ta’ implimentazzjoni diretta, kondiviża u indiretta għandhom jieħdu sehem f'dik is-sistema ċentralizzata billi jibagħtu l-informazzjoni rilevanti lill-Kummissjoni. L-uffiċjal tal-awtorizzazzjoni responsabbli u l-bord għandhom jiggarantixxu d-dritt ta' difiża tal-atturi ekonomiċi. L-istess dritt għandu jingħata lil persuna ta’ entità, fil-kuntest ta' identifikazzjoni bikrija, fejn a